ועדת המדע והטכנולוגיה, כנסת 20, פרוטוקול מספר 8, 2015-06-30 11:45

אורי מקלב: אני מתכבד לפתוח את הישיבה של ועדת המדע והטכנולוגיה, שהנושא שלה הוא ייעול הליך הרישום למעונות יום במשרד הכלכלה בעידן ממשל זמין.

אורי מקלב: כרגע סיימנו ישיבה של ועדת המדע, בנושא ממשל זמין, ישראל דיגיטלית, מערך התקשוב של מדינת ישראל, וכישיבת המשך וכדי לראות איך מיושם בשטח נושא ממשל זמין, לקחנו לדוגמא את המעונות.

אורי מקלב: אנחנו מתכוונים לעשות את זה בעוד משרדים, כפי שדיברנו גם על משרד הבריאות, אבל הבאנו בישיבה את דוגמת טיפות החלב.

אורי מקלב: המידע הנגיש של טיפת החלב, צורת קביעת התורים, המסמכים.

אורי מקלב: טיפות חלב הן שונות במקומות שונים ואינה דומה טיפת חלב בירושלים לטיפת החלב בתל אביב.

אורי מקלב: אין דמיון ביניהן וכל אחת פועלת אחרת – שזה גם חלק מהמשימות שלנו, אבל הרישום למעונות עבר רפורמה או תהליך שינוי בכמה השנים האחרונות.

אורי מקלב: מרישום במעונות עצמם עבר למרכז, שם רושמים.

אורי מקלב: הכל היה במטרה לייעל, לקדם, להנגיש את השירות יותר ולכאורה להכניס אותו לממשל זמין.

אורי מקלב: כעת עונת הרישום, ולכן חשבנו שנכון להביא את הנושא הזה כמקרה בוחן או כדוגמא, כדי לראות איך המערך הזה עובד, כדי שזה מהפרט הזה ילמד את הכלל.

אורי מקלב: הזמנו לצורך כך את המשרד הרלבנטי, שזה משרד הכלכלה.

אורי מקלב: נמצאת כאן צופית חי, מנהלת היחידה לשיפור השירות הממשלתי לציבור, תקשוב ממשלתי וממשל זמין, בו דנו בישיבה הקודמת.

אורי מקלב: יש יחידה שנקראת ממשל זמין, כל מה שהממשלה נותנת – שיהיה זמין לציבור.

אורי מקלב: אנחנו רוצים שגם הציבור יהיה זמין לממשלה.

אורי מקלב: יש גם יחידה לשיפור השירות הממשלתי לציבור, שגם זה נמצא תחת הכותרת הזאת שלנו.

אורי מקלב: זימנו מנהלי מעונות, אנשים שמייצגים וקרובים לתהליך הרישום למעונות.

אורי מקלב: מי מציג את הנושא?

<שמעון ברונר: רק מילה אחת, שמי שמעון ברונר, אני מנהל את אגף מערכות המידע במשרד הכלכלה.

<שמעון ברונר: אכן, כשאתה מדבר על ממשל זמין, אני מסתכל אחורה, מה היה במעונות היום לפני 3-4 שנים ואיפה אנחנו עומדים היום.

<שמעון ברונר: אני מקווה שאחרי שנציג את הדברים, אתה תשתכנע שאכן יש גידול וקידום ומשמעותי ומספיק להשוות בין הרישום דרך האינטרנט בשנה שעברה - שעמד בשנת 2013 על כמעט 30%, לרישום בשנת 2014 – בו הגענו ל-70%, תוך קיצור משמעותי בימי טיפול.

<שמעון ברונר: נמצא כאן הצוות המקצועי, ואיטה, כאחראית על כל המוקד והם יציגו לך את הנתונים.

<שמעון ברונר: נשמע לענות על שאלות.

אורי מקלב: אני מצר על כך שמלי שטרינגלר לא נמצאת פה.

אורי מקלב: אני מבין שהיא אישרה את ההשתתפות שלה.

אורי מקלב: בכל אופן, אני חושב שבדיון בנושא כזה מלי צריכה להיות.

אורי מקלב: מלי היא מנהלת התחום, הוועדה כאן היא ועדה ממשלתית, סטטוטורית.

אורי מקלב: אנחנו מוחים על כך ורואים בזה כזלזול בוועדה.

אורי מקלב: גם אם מישהו חושש שתשמע ביקורת או שיישמעו דברים שלא יהיו נעימים לאוזנו הוא צריך לבוא לשמוע.

אורי מקלב: זה זלזול גם בכנסת.

אורי מקלב: זה זלזול באנשים שבאו לכאן, באנשים שמקבלים את השירות מהאגף שהיא עומדת בראשו או מתיימרת לעמוד בראשו.

אורי מקלב: כשמגיעים לוועדה בכנסת, ועדה שאמונה על הפיקוח ועל יישום תהליכי העבודה, צריך לכבד את זה.

אורי מקלב: אני מקווה שזה לא משליך ולא משקף.

אורי מקלב: אם קשה לנו לתקשר איתה, מה יגידו "אזובי הקיר", מה יגידו האזרחים, מה יגידו מנהלי המעונות, האנשים שצריכים לקבל את השירות.

אורי מקלב: זה קושי בקבלת שירות.

אורי מקלב: זה יועבר לשר ולמנכ"ל במכתב רשמי של הוועדה.

אורי מקלב: אם מישהו חושב שהוא יוכל להתחמק מהדברים שיישמעו פה, ואני דווקא חושב ומקווה שנשמע דברים טובים, ואני לא מבין ממה צריך לחשוש.

אורי מקלב: כאשר מאשרים הגעה ובסוף לא מגיעים, אני רואה את זה כפחדנות, כמגות לב, ואני משתמש בכל מילת גינוי על זה שהיא לא הגיעה, בלי שאני פוגע בנוכחות של האחרים.

אורי מקלב: אני מכבד מאד את הנוכחים.

אורי מקלב: אני מבין שנשלחו אנשים מיומנים אשר מכירים את המערכות, שאמונים, שעובדים קשה.

אורי מקלב: זה לא סותר, זה לא פגיעה.

אורי מקלב: אנחנו יודעים שאנחנו גם מקבלים מענה אצל גברת איטה עטייה כעובדת ותיקה ואצל גברת מישקובסקי ואחרים.

אורי מקלב: כולם.

אורי מקלב: בלי לפגוע באף אחד, אנחנו מאד מכבדים את כולם.

אורי מקלב: זו פרשה בפני עצמה, אבל היא לא תפגע, לא תעיב ולא תפגום בזכות הדיון שלנו.

אורי מקלב: בבקשה, גברת מישקובסקי.

<מירי מישקובסקי: הפרויקט הזה הוא פרויקט שהתחלנו בו בשנת 2010.

<מירי מישקובסקי: זה פרויקט של שיתוף פעולה עם אגף מעונות יום ועם האגף שלנו – מערכות מידע במשרד הכלכלה.

<מירי מישקובסקי: המצגת מראה מספרים, בגלל שהמספרים מדברים הרבה בעד עצמם.

<מירי מישקובסקי: 125,336 ילדים נקלטו בשנת 2014, מתוכם יש לנו 86,000 במעונות, 25,000 בצהרונים ו-13,000 במשפחתונים.

<מירי מישקובסקי: נתוני ההרשמה לפי אופן ההגשה זה נתון שאנחנו מלווים לכל אורך הדרך, מהתחלת הפרויקט, ואנחנו הגענו לכך ש-70% מהבקשות נעשו דרך האינטרנט.

<מירי מישקובסקי: כשהתחלנו את הפרויקט זה עמד על 5%, אחר כך 11%, 30% והגענו ל-70% בשנה שעברה.

<מירי מישקובסקי: אני מאד מקווה שהשנה זה יהיה עוד יותר גבוה.

אורי מקלב: אני לא מתפעל, אבל אני רואה כאן נתון שדווקא במגזר החרדי השימוש באינטרנט הוא הכי גבוה.

<מירי מישקובסקי: נכון.

אורי מקלב: איך אתם מסבירים?

<מירי מישקובסקי: אני רואה לומר לכם הבאנו את הנתונים.

אורי מקלב: איך אתם יודעים?

אורי מקלב: המסגרות הן שקובעות?

<מירי מישקובסקי: זה לפי מסגרות.

<איטה עטייא: אסור לנו לסמן.

<איטה עטייא: זה סטטיסטי.

<איטה עטייא: אנחנו מסמנים מסגרת כשאנחנו מזהים אותה כחרדית.

אורי מקלב: איך אתם יודעים?

אורי מקלב: בגלל שלמנהל יש כיפה על הראש?

<קריאה: המעון מוגדר.

<איטה עטייא: יכולים להיות ילדים חרדים במקום אחר, אז הם לא מוגדרים.

<איטה עטייא: זה סטטיסטי.

אורי מקלב: ויכולים להיות ילדים חילונים במעון חרדי, או במעונות של אמונה.

<איטה עטייא: הנתון הזה הוא לא אחד לאחד, הוא סטטיסטי.

<איטה עטייא: אני רוצה לחדד משהו.

<איטה עטייא: כשאמורים 30%, זה אומר שאנחנו בכל שנה מנפיקים ערכות ידניות.

<איטה עטייא: זאת אומרת שהן עולות לנו הרבה כסף.

<איטה עטייא: הערכות נשלחות בדואר רשום למוקד, מבצעים סריקה מסוימת ואז הם מגיעים למוקד כנייר והמוקדן בעצמו מקליד אותן.

אורי מקלב: המוקדן עושה את הפעילות באינטרנט.

<איטה עטייא: ב-30% האלה, שזה בעצם ידני, אחוז השגיאות הוא הרבה יותר גדול, כי כשמעלים את זה מקוון יש לך סימולטור מסמכים.

<איטה עטייא: ברגע שהורה רושם המחשב אומר לו איזה מסמכים להגיש.

<איטה עטייא: הוא נותן לו סימולטור.

<איטה עטייא: ברגע שהוא ממלא ידני, אז הוא צריך לקרוא ויש הרבה טעויות וכשאנחנו אומרים למישהו תגיש תעודת זהות, אז הוא מכניס את תעודת הזהות בעצמה ושולח לנו.

אורי מקלב: זאת אומרת לסיכום הנתון הזה, 90% במגזר החרדי מעבירים באינטרנט?

<מירי מישקובסקי: 86%.

<איטה עטייא: וכשאנחנו מבקשים מהמשרד לוותר על הניירת ולהגיד שזה גורם המון בעיות ואנחנו רוצים שיהיה כמה שיותר באינטרנט, אז אומרים לי לא, אבל יש מגזרים כמו המגזר החרדי שהוא לא מגיש.

<איטה עטייא: אז הבאנו דוגמא שהוא אכן כן מגיש וזה טיעון שאנחנו רוצים לקעקע אותו.

אורי מקלב: כן, אנחנו מודדים את המשלוח באינטרנט, זה ברור.

אורי מקלב: צריך לעשות זאת באמצעות הסברה ובכל מיני אמצעים אחרים שיקרבו את האינטרנט לאנשים.

אורי מקלב: דיברנו קודם על עמדות שירות.

<מירי מישקובסקי: כמו מה שעשינו בלהבה.

<שמעון ברונר: פרויקט להבה שהזכירה הגברת ממשרד המדע, זה אותם 31 אתרים שבהם מלמדים את האוכלוסייה החדשה.

<שמעון ברונר: אנחנו התחלנו בשיתוף פעולה עם להבה כאשר בשני מקומות, בשני יישובים כאלה אנחנו תרמנו את הסורקים, איפה שיש מה שנקרא פער דיגיטלי, בקרב האוכלוסיות החלשות.

אורי מקלב: דווקא קהל היעד שלהם הוא אנשים מבוגרים יותר.

<שמעון ברונר: עשינו שיתוף פעולה איתם, כשהם לוקחים את אותן אוכלוסיות שיש להן בעיה לרשום דרך האינטרנט את הילדים למעון.

<שמעון ברונר: באתר עצמו, יחד איתם ממלאים, מלמדים אותם למלא את הטפסים ושולחים אותם בצורה ממוחשבת.

אורי מקלב: שני דברים, השאלה היא אם אלה שלא שולחים באינטרנט זה בגלל שיש להם אינטרנט, אך הם לא יודעים לעבוד איתו ולמלא מסמכים, שזה גם לימוד וגם מיומנות.

<שמעון ברונר: זה גם וגם.

אורי מקלב: לא כל אחד יכול.

אורי מקלב: כדי למלא טפסים באינטרנט צריך מיומנות.

אורי מקלב: יש כאלה שיודעים להשתמש באינטרנט ולא יודעים לסרוק, או שאין להם סורק.

אורי מקלב: הדברים האלה מורכבים.

אורי מקלב: דבר שני, יש אנשים שכלל אין להם נגישות לאינטרנט ואנחנו צריכים להנגיש להם את האינטרנט על ידי עמדות שירות, עמדות מידע, שזה חשוב מאד.

אורי מקלב: השאלה שלי האם אתם פילחתם את ה-"אחר" – שם יש אחוז גבוה של שימוש בדואר, מאיזה מגזר זה מגיע?

אורי מקלב: זה מאפיין משהו?

אורי מקלב: זה פריפריה?

<מירי מישקובסקי: זה הסך הכל.

אורי מקלב: האם אתם פילחתם ועשיתם איזו שהיא עבודה?

<מירי מישקובסקי: לא פילחנו.

אורי מקלב: אם את רוצה באמת לקדם ולצמצם את השימוש בדואר, אתם צריכים לעשות את העבודה שלכם.

אורי מקלב: לפלח איזה אוכלוסיות ומדוע הן לא משתמשות, וכך להתקדם.

<איטה עטייא: בסדר גמור.

אורי מקלב: אפשר לעבור הלאה.

<מירי מישקובסקי: רק בקשר ללהבה, אנחנו שמנו את זה במודיעין עילית, וההיענות הייתה מאד מאד גבוהה, אנשים הגיעו ומלאו את הטפסים.

אורי מקלב: זה חשוב מאד.

<ליזה רבקין: יש לי שאלה.

<ליזה רבקין: אני ליזה רבקין, מנהלת רשת הגיל הרך בנעמ"ת.

אורי מקלב: שאלה שואלים ברשות, והשאלה אם השאלה הזאת לא יכולה לחכות עוד מעט, שהיא תגמור את המצגת ואז ניתן לך רשות דיבור בצורה מסודרת.

<ליזה רבקין: אני יכולה לחכות.

<ליזה רבקין: מכבדת.

אורי מקלב: נא לרשום את השאלות.

אורי מקלב: צריך סדר בדיון.

<מירי מישקובסקי: עשינו פילוח של הטיפול בבקשות ומתוכן – 121,845 קיבלו דרגה תוך 3 ימים.

<מירי מישקובסקי: זאת אומרת 13% קיבלו דרגה ו-13% מהם קיבלו את הדרגה תוך 3 ימים.

<מירי מישקובסקי: זאת אומרת שהתהליך היה תקין ומיידי לטובת קבלת הדרגה.

אורי מקלב: תסבירי שוב את הנתון הזה.

<מירי מישקובסקי: 121,000 קיבלו דרגה.

<מירי מישקובסקי: מתוכם – 13% שזה 15,000 – קיבלו את הדרגה תוך 3 ימים בממוצע.

<מירי מישקובסקי: זה מצביע על אוכלוסייה שמלאה את הטופס בצורה תקינה מהתחלה ועד הסוף והתהליך היה תקין מהתחלה ועד הסוף.

<מירי מישקובסקי: זאת אומרת לא הייתה בקשה להשלמת מסמכים.

אורי מקלב: האם את מרוצה מהנתון הזה?

<מירי מישקובסקי: אני רוצה לשפר אותו, אבל כן.

אורי מקלב: זה נקרא הישג?

אורי מקלב: 13%?

<מירי מישקובסקי: כן.

<מירי מישקובסקי: יש תחנות.

<מירי מישקובסקי: אני מדברת על דרגות שאינן 12.

<מירי מישקובסקי: מדובר בדרגות קבועות.

אורי מקלב: כמה מתוך ה-13% נשארו עם הדרגה שלהם?

<איטה עטייא: נשארו, כן.

אורי מקלב: אז זה נתון טוב וחשוב.

<מירי מישקובסקי: וזה ממוצע.

<מירי מישקובסקי: יש כאלה שקיבלו - - -

אורי מקלב: מה קורה עם ה-2-3% האלה שלא קיבלו בכלל דרגה, בין ה-125,000 ל-121,000?

<איטה עטייא: זה דרגה 12.

<שמעון ברונר: זה לא שהם לא קיבלו.

<שמעון ברונר: זה פשוט, על סמך כל המסמכים שהם צרפו הם לא זכאים לסבסוד.

אורי מקלב: רבותי, הבנו.

אורי מקלב: גברת מישקובסקי עונה.

אורי מקלב: אני קיבלתי תשובה מתוך בליל הדברים שעלה פה.

אורי מקלב: הבנתי שהפער בין ה-121,000 ל-125,000 זה כאלה שבעצם הגישו, אבל לא קיבלו, ובסוף 121,000 קיבלו דרגה.

אורי מקלב: זה אלה שנשרו בדרך.

<מירי מישקובסקי: נכון.

<מירי מישקובסקי: עכשיו, היתר שלא קיבלו את הדרגה תוך 3 ימים מתחלקים לשתי קבוצות.

<מירי מישקובסקי: יש קבוצה שהטיפול בה היה בממוצע עד 12 ימים ויש קבוצה שהטיפול בה בהמשך היה בממוצע 20 יום.

<מירי מישקובסקי: הטיפול הממוצע של 12 יום היה של אלה שעשו רישום באינטרנט.

<מירי מישקובסקי: הטיפול שארך יותר מ-12 יום, זאת אומרת 20 יום בממוצע, אך לפעמים הרבה יותר, זה היה של רישום דרך הדואר.

<מירי מישקובסקי: רצינו להראות פה שיש הבדל משמעותי בין זמן הטיפול - - -

אורי מקלב: אם מישהו שלח מסמך לא נכון או לא מתאים, אז באינטרנט מיד אומרים לו שזה לא טוב, ואם זה דרך הדואר, הוא צריך לשלוח שוב.

<מירי מישקובסקי: נכון, יש בדיקות.

<ליזה רבקין: סליחה, שאלת הבהרה.

אורי מקלב: אני רואה שקשה לך להתאפק.

<ליזה רבקין: כן, קשה לי להתאפק.

<ליזה רבקין: יש לי היסטוריה.

<ליזה רבקין: שאלת הבהרה, כשאומרים ימי טיפול הכוונה עד גמר קבלת הדרגה?

<מירי מישקובסקי: נכון.

אורי מקלב: זה נכון גם לגבי שלושה ימים וזה נכון גם לגבי 12 יום.

אורי מקלב: המדדים של 12 יום ו-3 ימים זה אותם מדדים.

<איטה עטייא: אותם מדדים בדיוק.

אורי מקלב: הבנו.

<מירי מישקובסקי: אני רוצה לחדד.

<מירי מישקובסקי: ימי הטיפול כוללים גם את הימים שממתינים להורה שישלח את המסמכים.

<מירי מישקובסקי: יכול להיות מצב שמבקשים מההורה להביא תלוש וזה לוקח לו זמן.

אורי מקלב: אם עד קבלת הדרגה, אני מבין שהוא השלים את המסמך.

אורי מקלב: למדנו את הדברים האלה, זה ברור מאד.

אורי מקלב: אנחנו גם מבינים שמי ששולח באינטרנט, יום הטיפול נמדד מהיום שהוא שלח.

אורי מקלב: מי ששולח בדואר - נמדד לפי היום שהמסמך התקבל אצלכם.

<מירי מישקובסקי: נכון.

<מירי מישקובסקי: בדקנו את הסיבות לעיכוב.

אורי מקלב: רבותי, למה יש לחשושים?

<גולדי קינג: אנחנו פשוט רותחים.

<גולדי קינג: זה לא ממש לא מחובר למציאות.

<גולדי קינג: אנחנו אנשי השטח שמתמודדים וזה נתונים - - -

אורי מקלב: אתם באתם ואתם תקבלו את רשות הדיבור, אבל אנחנו רוצים ללמוד.

אורי מקלב: הם יודעים את הדברים ואנחנו רוצים ללמוד.

<גולדי קינג: אחלה מצגת, אבל היא לא קשורה.

אורי מקלב: סליחה, להתמתן בבקשה.

אורי מקלב: אנחנו רוצים להתייעל, ללמוד את הדברים.

אורי מקלב: אני מבין שיש כמה סיבות לעיכובים.

<מירי מישקובסקי: הסיבות לעיכוב הן חופשת לידה, הורה שעוסק ביותר מעבודה אחת, הורה לומד ועובד, אי התאמת מסמכים.

אורי מקלב: מה הבעיה עם הורה שעובד ולומד?

<מירי מישקובסקי: בגלל שהוא צריך להביא גם מסמכים המוכיחים שהוא עובד וגם מסמכים שמוכיחים שהוא לומד.

<מירי מישקובסקי: ברגע שיש יותר מסמכים, מטבע הדברים זה דורש יותר השלמות.

אורי מקלב: אבל כתוב לו שהוא צריך לשלוח את המסמכים ובכל אופן הוא לא למד את זה?

<מירי מישקובסקי: נכון.

<מירי מישקובסקי: אם לדוגמא הורה עובד בשלושה מקומות, אז צריך 9 תלושים, 3 חודשים לכל מקום עבודה.

<מירי מישקובסקי: אם חסר לו תלוש, זה מעכב את התהליך.

אורי מקלב: מה זה אי התאמת המסמכים למבחני התמיכה?

אורי מקלב: הכוונה אם שולחים מסמכים לא רלבנטיים?

<מירי מישקובסקי: כן.

<מירי מישקובסקי: יש כאן תמונה של הקלט.

<קריאה: יש נתונים כמה מכל סיבה?

<איטה עטייא: יש לנו במשרד, לא הבאנו את זה לפה.

<איטה עטייא: לא ירדנו לרזולוציה הזאת במצגת, אבל יש את זה בהחלט במשרד, בוודאי.

אורי מקלב: אני חושב שחופשת לידה זה עניין שצריך דיון בפני עצמו לגבי כל התהליך.

אורי מקלב: אני יכול לתת לכם דוגמא לחופשת לידה שמעכבת את קבלת הדרגה, שהגיעה ללשכה שלנו.

אורי מקלב: אישה ילדה, חזרה לעבודה מיד ביום הראשון כשהיא יכלה לחזור אחרי חופשת הלידה.

אורי מקלב: היא סיימה את חופשת הלידה ביום חמישי.

אורי מקלב: ביום שישי לא עבדו אצלה במשרד, המעסיק שלה לא עובד ביום שישי, היא התחילה לעבוד ביום ראשון ולא קיבלו את הדרגה שלה מכיוון שאמרו לה – אין לך רצף.

אורי מקלב: את הפסקת את העבודה.

<קריאה: או שאת מתחילה באמצע חודש.

אורי מקלב: זה עוד סיפור, אמצע חודש, זו מדיניות אחרת, שתיכף נגיע אליה.

אורי מקלב: אני רוצה לתת לכם דוגמא לעיכוב בגלל חופשת לידה.

אורי מקלב: מי יכול לענות על זה?

<איטה עטייא: אני רוצה לבדוק את המקרה הזה.

<איטה עטייא: אני צריכה להבין אם זה משהו סיסטמתי או מקרי.

אורי מקלב: מי שמקבל את המסמך לא מבין.

אורי מקלב: הוא רואה תאריך מול תאריך.

אורי מקלב: זה כמו רובוט.

אורי מקלב: אני תמיד אומר שבחודש כסלו אנחנו מחכים לדמי חנוכה.

אורי מקלב: אז למה דווקא בחודש הזה?

אורי מקלב: כיס ולב.

אורי מקלב: הכסף צריך לבוא, התשלומים צריכים לבוא מתוך הלב.

אורי מקלב: כל הפעילות שלנו צריכה לבוא מתוך משהו שהוא גם פנימי.

אורי מקלב: זה לא דברים שנחתכים – תאריך – הפסקת עבודה.

<איטה עטייא: על מנת לעקוף את הסיפור הזה, הקימו לנו דו"ח יולדות.

<איטה עטייא: אנחנו עושים טלפונים יזומים להורים, לאמהות שאנחנו יודעים שהם יצאו לחופשת לידה והדרגה שלהן השתנתה ל-12, ואומרים להן – את צריכה לחזור לעבודה ביום זה וזה, יש לך את המסמכים?

<איטה עטייא: תשלחי לנו אותם כמה שיותר מהר.

<איטה עטייא: רובן מגיבות בסדר ורובן חוששים.

אורי מקלב: ברשותכם, נושא חופשות לידה, רצף העבודה ומתי חזרת – נקיים על זה דיון בהמשך.

אורי מקלב: אני מניח שמי שאחראי על זה ירצה לדבר על זה.

אורי מקלב: אני רואה כאן לפי שפת הגוף שיש מה להגיד בנושא הזה, נושא ההתייחסות לאם שיוצאת לחופשת לידה.

אורי מקלב: יש לנו עדכון מסמכים.

אורי מקלב: עדכונט?

<מירי מישקובסקי: עדכונט.

<מירי מישקובסקי: בשנת 2014 הגיעו למוקד 400,000 מסמכים להשלמת מסמכים.

<מירי מישקובסקי: מתוכם 218,000 הגיעו דרך עדכונט.

<מירי מישקובסקי: זו מערכת מובנת שבודקת שגיאות לוגיות וכו'.

<מירי מישקובסקי: היתר הגיעו דרך פקסים.

<מירי מישקובסקי: מתוך אלה שהגיעו דרך פקסים, הגיעו כ-5,000 פקסים שלא היו מזוהים.

<מירי מישקובסקי: אפילו לא הגיעה מספר תעודת הזהות של הילד על המסמך, או תעודת זהות של ההורה.

אורי מקלב: אני מבין מהנתון הזה שחלק גדול מאלה שהיו צריכים להשלים מסמכים, הגם שהם נרשמו באינטרנט, עשו את ההשלמה דרך הפקס.

אורי מקלב: את העדכון.

<מירי מישקובסקי: זה נכון.

אורי מקלב: זה חייב להיות.

אורי מקלב: אחרת יש פער.

אורי מקלב: הפער שם הוא יותר גדול וכאן הפערים הם פחות גדולים.

אורי מקלב: זה אומר שגם מי שנרשם, צריך למצוא את הסיבה שהוא שולח מסמכים חדשים דרך הפקס והוא לא ממשיך את התהליך דרך האינטרנט.

אורי מקלב: חלק מהבעיות הקשות שקיימות קיימות בפקסים.

אורי מקלב: הצורה שבה מובנה אצלכם הפקס במתן השירות מביא לדעתי לחלק גדול מהבעיות ומהקשיים בתהליכים, מכיוון שמי ששולח פקס לא מקבל משוב האם הפקס התקבל.

אורי מקלב: הוא גם לא מקבל מענה גם אם הוא טלפן.

אורי מקלב: הוא מקבל מענה רק יומיים אחר כך, ויומיים אחר כך התשובה היא לא מאותה אדם שקיבל את הפקס והוא כן יודע, לא יודע, זה נמצא בתיק, לא נמצא, וכאן מתחיל חלק מהמרמור שקיים בתהליך הזה.

אורי מקלב: יאיר, בבקשה.

<יאיר אייפרמן: גם באינטרנט וגם בשליחה על ידי ההורה, בכל מצב מבחינת הנתונים יש צורך בהשלמת מסמכים.

<יאיר אייפרמן: זאת אומרת גם כששולחים דרך האינטרנט - - -

אורי מקלב: למה?

<יאיר אייפרמן: יש 184,00 השלמות מסמכים.

אורי מקלב: זה ברור.

<איטה עטייא: אתה יודע למה?

<איטה עטייא: הרי במעונות יום אתה מקבל את הדרגה חודש ההגשה וחודש ה... ואנחנו מאפשרים במבחנים להגיד קודם אתה יודע מה, תשלח את השאלון ואת תעודת הזהות.

<איטה עטייא: קודם כל תרשם ומפה מתחילה הספירה.

<איטה עטייא: קודם כל תשלח את זה ואחרי זה תשלח את היתר.

<איטה עטייא: אנחנו לא מצפים שתשלח את הכל בפעם הראשונה.

<איטה עטייא: אנחנו מאפשרים לך לשלוח בתשלומים, אבל כאשר שלחת שאלון ותעודת זהות, מהרגע הזה סופרים.

<איטה עטייא: אנחנו לא רוצים שהוא ייפגע.

אורי מקלב: זאת אומרת המערכת מאפשרת לשלוח דרך האינטרנט, גם אם היא לא מושלמת?

<איטה עטייא: כן.

אורי מקלב: זאת אומרת אם אדם ישלח במקום שלושה תלושים רק שני תלושים - - -

<איטה עטייא: בלי המסמכים.

<איטה עטייא: הוא חייב לתת שלושה מסמכי יסוד: שאלון, תעודת זהות ואישור קבלה למעון.

<איטה עטייא: שלחת את השלושה האלה – נכנסת למערכת, מתחילים לספור.

אורי מקלב: זה טוב או לא טוב?

<איטה עטייא: זה מצוין.

אורי מקלב: אוקיי, אבל נלך עוד יותר, עוד קצת.

אורי מקלב: אם אדם הביא מסמכים רק ממקום עבודה אחד ולא הביא ממקום עבודה שני, המערכת אחרי זה תגיד לו תשמע, אתה לא השלמת את המסמכים, אתה צריך להביא גם ממקום העבודה השני?

<איטה עטייא: כן.

אורי מקלב: שלחת שני תלושים ואנחנו צריכים את הנוספים, או שלחת תלושים לא של החודש הרלבנטי.

<שמעון ברונר: אבל עדיין, אם הוא ישלים אחר כך את החסר, הוא יתחיל לקבל את הזכאות מהיום שהוא נקלט בהתחלה.

<איטה עטייא: אין לו בעיה.

אורי מקלב: הבנו.

אורי מקלב: זה ברור.

<מירי מישקובסקי: בפקסים אין בדיקות לוגיות, אז יש הרבה טעויות בפקסים.

<מירי מישקובסקי: כשההורה ממלא בעדכונט הוא ממלא עוד פרטים וההשלמה מחוברת אוטומטית, בלי יד אדם לבקשה הקודמת ואז הכל ממשיך לזרום.

<מירי מישקובסקי: עם הפקס יש איזה שהוא נתק.

<מירי מישקובסקי: יש את הנושא של קידום מתן הדרגה על ידי יצירת קשר טלפוני יזום עם ההורה.

<מירי מישקובסקי: אנחנו החלטנו, אף מעונות היום החליט שהמוקד ייזום שיחות טלפוניות להורים כדי לקדם את הנושא.

<איטה עטייא: אני רוצה לחדד את זה.

<איטה עטייא: במכרז הקודם לא הייתה אופציה של שיחת טלפון, היו רק שיחות נכנסות.

<איטה עטייא: אחרי שהבנו שהחיים יותר קשים ממה שחשבנו, אז הכנסנו במכרז החדש גם שיחות טלפוניות יוצאות.

<איטה עטייא: המוקדנים במשמרת הערב מקבלים את ההנחיות ומתחילים ליזום טלפונים להורים, לכל דרגות 12, השלמת מסמכים ותשלחו ותשלחו ותשלחו.

<איטה עטייא: האמת שזה מאד עוזר.

אורי מקלב: זה חוזר על עצמו.

אורי מקלב: הבנתי.

אורי מקלב: מה זה בקשות בדרגה 12 ללא חתימה על ויתור סבסוד?

<איטה עטייא: יש הורים שלא זכאים, אבל בכל מקרה הם צריכים למלא שאלון, כדי שנדע שהילד נמצא שם.

<איטה עטייא: חלקם לא מסמנים את ה-X ואז ממשיכים לנדנד להם – תשלים מסמכים, תשלים מסמכים.

<איטה עטייא: הוא אומר – אבל אני לא רוצה מכם כלום, אז אומרים לו – אז למה לא סימנת שאתה לא רוצה מאיתנו שום דבר?

אורי מקלב: טוב.

אורי מקלב: מה זה נוהל נורה אדומה?

<איטה עטייא: נוהל נורה אדומה זה עוד אחד מהפתרונות שאנחנו עשינו במוקד.

<איטה עטייא: הורה שמתקשר יותר משלוש פעמים, אז הוא מסומן אצלנו ואז מבינים שלהורה הזה חייבים לחזור, כי יש פה בעיה קריטית.

<איטה עטייא: ואז המנהל מקבל את כל השיחות האלה וחוזר לכל ההורים האלה.

אורי מקלב: בחברות הסלולר, מי שמתקשר שלוש פעמים בשבוע נחשב לקוח מטריד ואז מעיפים אותו מהמערכת.

<מירי מישקובסקי: אצלנו זה חיובי.

<איטה עטייא: אז אצלנו זה חיובי.

<איטה עטייא: מתקשרים ומנסים לפתור את הבעיה.

אורי מקלב: מה זה שיחות ננטשות?

<איטה עטייא: כל מי שמתקשר ומתייאש מאיתנו, אנחנו חוזרים אליו בערב.

<איטה עטייא: יש לנו נוהל שיחות ננטשות, כל מי שהתקשר ולא ענינו לו, בערב חוזרים אליו המוקדנים.

<איטה עטייא: הרי אין מענה טלפוני בערב, אז המוקדנים שעובדים בערב חוזרים לכולם.

<איטה עטייא: משתדלים, בכל אופן.

אורי מקלב: מנגנון בקרה מובנה?

<מירי מישקובסקי: יש מנגנון בקרה שבודק אם יש אחים שלא קיבלו אותה דרגה ואם לא קיבלו אותה דרגה, אנחנו מבינים שיש איזו שהיא בעיה, אז הם חוזרים להורה, בודקים את שתי הבקשות כדי לראות שהדרגה תהיה זהה אצל שני האחים.

אורי מקלב: יש לכם גם שיחות יזומות כדי לבטל דרגות, כגון ביולדות?

אורי מקלב: אני קיבלתי פניות כאלה.

אורי מקלב: הרי איך אתם יודעים אם אישה ילדה או לא חזרה מחופשה?

<איטה עטייא: מרשם משרד הפנים.

<איטה עטייא: אנחנו מסונכרנים.

אורי מקלב: זאת אומרת כל זמן שהיא בתוך חופשת הלידה, אז הדרגה נמשכת?

<מירי מישקובסקי: כן, ויש זכאות.

<מירי מישקובסקי: יש דו"ח.

אורי מקלב: ואתם יוזמים שיחות.

<איטה עטייא: אנחנו מתקשרים ואומרים גברת, היית צריכה לחזור.

אורי מקלב: דוד, אתה מכיר את הדו"ח לביטול דרגות?

אורי מקלב: אתה מכיר את השיחות היזומות ליולדות לשם ביטול דרגות?

<איטה עטייא: זה לא לבטל.

<איטה עטייא: ההיפך, לומר לה גברת, הזכאות מסתיימת, תשלחי מסמכים.

<מירי מישקובסקי: זה תזכורת.

אורי מקלב: מסמכים שהיא צריכה להגיש אם היא חזרה לעבודה?

<איטה עטייא: כן.

אורי מקלב: אז לנושא הזה נגיע בהמשך.

<איטה עטייא: תוספת ילד בתלוש החדש.

אורי מקלב: אוקיי, לנושא חופשות לידה נתייחס בהמשך.

<מירי מישקובסקי: יש דו"ח פילוח לפי גובה סבסוד – כמה ילדים נרשמו ולפי איזה דרגות, לפי המסגרות.

אורי מקלב: איזו דרגה הכי פופולארית?

<איטה עטייא: הכי נמוך 3 ושני אחים זה 14, שלושה אחים זה 15.

אורי מקלב: הכי הרבה דרגות נמצאות בדרגה 3?

<מירי מישקובסקי: ב-3 וב-12.

<שמעון ברונר: 3 זה הסבסוד הכי גבוה.

<איטה עטייא: לא, אבל שלושה אחים זה 15 ושני אחים זה 14.

<איטה עטייא: 15, 14 ו-3 זה אותו דבר.

אורי מקלב: גם 14 זה אותו דבר?

<איטה עטייא: כן, כי זה שני ילדים ו-15 זה שלושה ילדים ואז יש הנחה נוספת.

אורי מקלב: ודרגה 12?

<איטה עטייא: דרגה 12 זה ללא זכאות.

אורי מקלב: אוקיי, אז החיבור של 3, 14, ו-15 זה סה"כ המספר.

<איטה עטייא: הגבוהות.

אורי מקלב: טוב.

אורי מקלב: מה זה נתוני מוקד?

<מירי מישקובסקי: זה ההתפלגות של הנציגים בשנת 2015.

<איטה עטייא: כמה נציגים יש במוקד.

<איטה עטייא: מראים את הגידול במספר הנציגים.

אורי מקלב: אין לכם נתון לגבי שנות הוותק שלהם?

אורי מקלב: אני מבין שוותק ארוך לא יכול להיות, אם יש הכפלה של הנציגים משנת 2012 ל-2015.

אורי מקלב: לא הכפלה, אבל חלק גדול הם חדשים.

<מירי מישקובסקי: זה נפתח בשנת 2010.

<איטה עטייא: דווקא בטבריה, שלצערנו אין שם הרבה מקומות עבודה, אז יחסית זה ותק של שנתיים, שלוש.

<איטה עטייא: אין להם פשוט אופציות אחרות.

אורי מקלב: יש איש מטעם המשרד שנמצא כל הזמן?

<איטה עטייא: בוודאי, אלכס.

<איטה עטייא: יש לנו מנהל מוקד.

<איטה עטייא: הוא נמצא פיזית במוקד.

<שמעון ברונר: הוא עובד המשרד, שיושב שם קבוע ומנהל את המוקד.

אורי מקלב: הוא גר בטבריה?

<איטה עטייא: לא, הוא גר בחיפה.

אורי מקלב: אוקיי.

אורי מקלב: אז אני חושב שסיימנו פה.

<שמעון ברונר: לא, יש עוד מה שיפרנו בשנת 2015.

<איטה עטייא: איזה שינויים עשינו.

אורי מקלב: הגידול הוא באמת דרמטי במספר המוקדנים.

אורי מקלב: יש נתונים שזכורים לי, כמו במספר מספר הנרשמים, שם אין גידול דרמטי.

אורי מקלב: כמה היו בשנת 2012?

<שמעון ברונר: זה אותם מספרים.

<מירי מישקובסקי: סביב ה-120.

אורי מקלב: כשדנו בזה בכנסת ה-18 בוועדה לפניות הציבור, אני זוכר את המספר הזה פחות או יותר.

<מירי מישקובסקי: זה אותו מספר.

<מירי מישקובסקי: אנחנו עשינו שיפורים בטפסי ההרשמה ביחד עם ממשל זמין.

<מירי מישקובסקי: השנה עשינו שדרוג לטפסים.

<מירי מישקובסקי: אלף עשינו שדרוג שזה ללא סרגל.

<מירי מישקובסקי: ההורה לא צריך להוריד סרגל, עניין שגרם להרבה בעיות, במיוחד לאנשים שניסו למלא את הטופס במקום העבודה ואז מקום העבודה לא נתן להם להוריד את הסרגל, מה שגרם להרבה בעיות.

<מירי מישקובסקי: עשינו התאמה למובייל.

<מירי מישקובסקי: זה יעלה לאוויר באוגוסט.

<מירי מישקובסקי: תהיה אפשרות במובייל, בטלפון, יוכלו למלא ולצלם את המסמכים.

<מירי מישקובסקי: לא צריך סורק.

<מירי מישקובסקי: אדם שיש לו פלאפון או טאבלט יוכל לצלם ולשלוח את הטופס.

<מירי מישקובסקי: בנוסף זה עובד בכל הדפדפנים.

<מירי מישקובסקי: מה שמעניין, קיבלנו נתונים ממשל זמין שבשנים הקודמות היו הרבה תלונות על נוחות השימוש בטופס, והשנה התלונות ירדו, אני לא אגיד לאפס, אבל התלונות על הטופס קרובות לאפס, אז גם זה שיפור מאד גדול השנה.

אורי מקלב: יפה מאד.

<מירי מישקובסקי: יש לנו שירותים נוספים שאנחנו מפרסמים באתר שלנו, שעוזרים להורה להירשם.

<מירי מישקובסקי: הכלים שיש לנו, השירותים שיש לנו הם מפה גיאוגרפית של כל המעונות בארץ.

<מירי מישקובסקי: זה בנוי על המפה של מפ"י ואם הורה רוצה לראות מה יש בסביבה – בתי ספר, תחנות דלק - - -

אורי מקלב: ומה שאין בסביבה.

<מירי מישקובסקי: גם מה שאין בסביבה הוא יכול לראות ולהתמקד במפה.

אורי מקלב: אבל יש רק מעונות.

<מירי מישקובסקי: בשכבה הזאת יש רק מעונות.

אורי מקלב: מה שיש בכל מקום

<מירי מישקובסקי: כן.

<שמעון ברונר: זה גם נותן פרטים על המעון.

<שמעון ברונר: הוא מזהה.

אורי מקלב: גם אפשרות להתקשר?

אורי מקלב: נניח שאדם אמור לעבור למקום מסוים, בטבריה נניח, והוא רוצה לדעת.

<שמעון ברונר: הוא מכניס את הכתובת ורואה את כל המעונות של כל הארגונים שיש בסביבה שלו.

אורי מקלב: זה מעונות, וזה גם משפחתונים?

<איטה עטייא: מעונות מוכרים.

אורי מקלב: מעונות מוכרים, כן.

אורי מקלב: וצהרונים?

<מירי מישקובסקי: איפה שיש לנו כתובות.

אורי מקלב: כל הצהרונים הם של התמ"ת?

<איטה עטייא: לא, לא כל הצהרונים.

אורי מקלב: יש גם של משרד החינוך, זה מסונכרן גם איתם?

<מירי מישקובסקי: לא.

<מירי מישקובסקי: זה מסונכרן עם מת"י.

<איטה עטייא: רק עם הסמלים שלנו.

אורי מקלב: ממשל זמין.

אורי מקלב: צופית, בבקשה.

אורי מקלב: הביאו כאן דוגמא לחידוש חשוב מאד, שכל המידע על המעונות, מיקום, הכתובת, מספר הטלפון, האחראי וכן על צהרונים שבתחום אחריותם ועל משפחתונים שבתחום אחריותם, אבל אם כבר יש צהרונים ואנחנו יודעים שיש שם צהרונים של משרד החינוך – הם לא נמצאים במערכת.

אורי מקלב: האזרח לא יקבל כך את המידע השלם.

אורי מקלב: זו דוגמא לממשל זמין, לשילוב של כל המערכות.

אורי מקלב: יש צהרונים שמופעלים על ידי הרשויות המקומיות.

אורי מקלב: בירושלים קוראים לפרויקט הזה ציל"ה, ואני מניח שגם זה לא נמצא.

<איטה עטייא: לא.

אורי מקלב: זו בדיוק הדוגמא.

אורי מקלב: הרי הנתונים האלה כבר קיימים וזה רק חיבור.

אורי מקלב: למה הם לא מושכים את המידע?

אורי מקלב: יכול להיות שזה לא התפקיד שלהם, אבל כאן צריך להיכנס הרגולטור או מישהו שדחוף את העניין, כדי לזהות את האינפורמציה היותר רחבה שאפשר לתת.

<איטה עטייא: זה בסיס הנתונים שלנו, אין לנו בסיסים אחרים.

אורי מקלב: נכון.

אורי מקלב: אבל אתם לא רואים שזו המשימה שלכם היא לפנות למשרד החינוך שיתנו לכם את הנתונים?

אורי מקלב: אתם לא פונים לעיריית ירושלים ומבקשים מהם נתונים.

אורי מקלב: אבל אם יש מערכת גדולה יותר, ממשלתית, ואני חושב שכאן בדיוק אתם צריכים להיות כדי להרחיב את השירות.

אורי מקלב: למדנו דוגמא נכונה.

אורי מקלב: מה יש לנו עוד?

<מירי מישקובסקי: יש לנו בירור דרגת זכאות, שכל הורה בכל נקודת זמן יכול לברר.

<מירי מישקובסקי: זה גם באתר וגם במובייל.

<מירי מישקובסקי: העלינו את זה כבר בשנה שעברה והורה יכול לעשות בירור לגבי הדרגה.

אורי מקלב: איפה הוא יכול לקבל את המידע?

<שמעון ברונר: באתר.

<מירי מישקובסקי: ואם אין לו דרגה, הוא יכול לדעת מה ההיסטוריה שלו.

<מירי מישקובסקי: למה זה נתקע, מתי הוא שלח מסמכים.

<שמעון ברונר: הוא רואה סטאטוס טיפול.

אורי מקלב: סטאטוס טיפול, לא רק סיכום?

<איטה עטייא: לא, הוא רואה מה חסר.

<קריאה: הוא גם רואה את המסמכים שהוא עדכן.

<קריאה: אם הוא לחץ על עדכונט, הוא רואה את רשימת המסמכים ומה המצב שלהם.

<מירי מישקובסקי: הוא רואה גם את התגובות של חשב השכר, אם משהו היה חסר, מה הוא צריך להוסיף.

<מירי מישקובסקי: זו תמונת מצב מה קורה עם הבקשה שלו.

אורי מקלב: בשביל ללמוד את העניין, אדם שהשלים מסמך על ידי הפקס, יכול ללמוד האם זה נקלט או לא נקלט.

אורי מקלב: כי אם הוא לא נקלט, הוא כבר יידע לבד שזה לא נקלט.

<מירי מישקובסקי: נכון.

אורי מקלב: טוב.

אורי מקלב: קודם כל, זה נשמע טוב.

<מירי מישקובסקי: ויש גם סימולטור לחישוב דרגה להורה, לפני שהוא מתחיל את התהליך, שיידע אם זה שווה לו או לא שווה.

<מירי מישקובסקי: הוא מכניס את הנתונים ורואה.

<שמעון ברונר: מכניס נתונים ורואה אם כדאי לו לרשום או לא כדאי לו וכמה יעלה לו.

<מירי מישקובסקי: ויש סימולטור מסמכים.

אורי מקלב: זאת אומרת אתם מנחים אותו – ברוטו, נטו.

<שמעון ברונר: כן, כן.

אורי מקלב: יש דברים שלא נחשבים אצלכם בהכנסה, נניח נסיעות נחשב, אבל יש נתונים שלא?

אורי מקלב: כל משכורת של אדם נחשבת באותו חודש הרלבנטי.

אורי מקלב: מרס זה אחד החודשים שקובעים אצלכם?

אורי מקלב: נניח באותה משכורת הוא קיבל השלמה או קיבל תוספות.

<איטה עטייא: המוקדנים אצלנו במוקד בטבריה קיבלו הכשרה מרואי חשבון מסודרים.

<איטה עטייא: יש לנו ספר שלם שכתבו לנו רואי החשבון.

<איטה עטייא: המוקד הזה מלווה באופן שוטף על ידי רואי החשבון.

<איטה עטייא: כל שאלה שאנחנו לא יודעים לקרוא, כמו תלושי שכר ויש מיליוני תלושי שכר במדינת ישראל, מסתבר, אנחנו מפנים לרואה החשבון והוא מסביר לנו מה כן, מה לא, מה נכנס, מה יוצא.

אורי מקלב: עצה: לקחת את השאלות שהכי הרבה מצויות ולעשות מיפוי.

אורי מקלב: השאלות שהכי נשאלות במוקד.

<איטה עטייא: שאלות ותשובות – יש לנו באתר.

אורי מקלב: שאלות ותשובות, כן.

אורי מקלב: דברים שהפרקטיקה מלמדת, לא מה שהמשרד חושב, אלא מתוך משובים של ההורים, פניות של ההורים, שאלות של ההורים אשר נרשמות.

אורי מקלב: אני מניח שאחת השאלות שתהיה שם – אני קיבלתי בחודש רלבנטי, נניח חודש פברואר, קיבלתי תוספת מהמעביד בגלל הפרשים שקיבלתי מאחר שעבדתי בחודש הזה שעות נוספות.

אורי מקלב: האם זה הקובע?

אורי מקלב: האם זה מתחלק ל-12 חודשים לפי מה שקבעתם?

אורי מקלב: אני חושב שגם דרך זו יכולה לייעל ולחסוך חלק גדול מהשאלות ובנושאים אחרים בהשלמת מסמכים.

אורי מקלב: כמה שיותר אינפורמציה נמצאת – זה יקל יותר ויהיה נגיש יותר לנרשם ויוריד גם את העומס אצלכם.

<מירי מישקובסקי: יש גם סימולטור מסמכים.

<מירי מישקובסקי: זה חדש, בשנה שעברה וכל הורה, לפני שהוא מתחיל את התהליך, יכול לדעת איזה מסמכים הוא צריך לאסוף מהמעביד, ממס הכנסה, מקופת החולים ומכל מי שהוא צריך.

<מירי מישקובסקי: הסימולטור מציג לו את כל התנאים ואומר לו איזה מסמכים הוא צריך לאסוף.

<מירי מישקובסקי: אחר כך הוא יכול ללכת ולאסוף את כל המסמכים.

<מירי מישקובסקי: זה מסביר לו בצורה מאד - - -

אורי מקלב: יש רשימת מסמכים שצריך להביא.

<מירי מישקובסקי: אבל זו רשימה שמשתנה לפי המצב של האזרח.

<מירי מישקובסקי: זה סימולטור.

<איטה עטייא: זה משתנה.

<איטה עטייא: אם האמא עובדת והאבא מובטל זה מסמכים אחרים.

<איטה עטייא: זה הכל לפי הסטאטוס האישי.

אורי מקלב: יפה.

<מירי מישקובסקי: בנוסף יש כמובן את האימייל ויש אפשרות לקבל הודעות באימייל.

<מירי מישקובסקי: יש Sms למי שמקבל הודעות בטלפון ויש גם מערכת IVR.

<מירי מישקובסקי: אדם מתקשר למוקד, מכניס את תעודת הזהות, הוא מקבל עדכון סטאטוס של הבקשה שלו.

<מירי מישקובסקי: אם הוא קיבל דרגה, המערכת אומרת לו שהוא קיבל דרגה.

<מירי מישקובסקי: המערכת יודע מה המצב והרבה פעמים האזרח לא צריך להמשיך לנציג, הוא יכול לקבל את התשובות, להגיד תודה רבה ולהמשיך הלאה.

אורי מקלב: תודה רבה.

<איטה עטייא: עשינו כמיטב יכולתנו.

אורי מקלב: זה נראה מאד מרשים, בוודאי על הנייר פה.

אורי מקלב: זה נראה טוב מאד.

אורי מקלב: חשבתם על הכל.

אורי מקלב: הנתונים טובים.

אורי מקלב: אני לא נכנס לכל הפרטים.

אורי מקלב: אני חושב ש-13% תוך שלושה ימים זה בסדר.

<איטה עטייא: זה מעולה.

אורי מקלב: אם זה 20 יום, 12 יום, זה עדיין לא קריטי.

אורי מקלב: זה לא מה שקובע את הדברים.

אורי מקלב: ברשותכם, אנחנו הזמנו לוועדה גם נציגות של מעונות, של אנשים מהתחום ואנחנו נשמח לשמוע מכם איך אתם רואים את הדברים.

אורי מקלב: ראשון הדוברים, בבקשה.

<גבריאל אלון: אני הורה עצמאי.

<גבריאל אלון: באתי מהכיוון של הורים עצמאים במיוחד, שזה קצת יותר מסובך אצלנו.

<גבריאל אלון: יש כמה דברים.

אורי מקלב: איפה אתה גר?

<גבריאל אלון: בירושלים.

<גבריאל אלון: שמי גבריאל.

<גבריאל אלון: הילד הגדול שלי בן 7 והקטנה בת שנה.

<גבריאל אלון: אני מחובר לתמ"ת כבר 7 שנים.

<גבריאל אלון: זה היה רצוף.

<גבריאל אלון: יש לי ארבעה ילדים, כך שיצא שכולם במעונות.

<גבריאל אלון: המצגת מאד מאד יפה.

<גבריאל אלון: בצבא היינו אומרים – בתיאוריה הכל נראה מצוין והאימונים נפלאים.

<גבריאל אלון: אני מצטער, אני לא מתכוון לפגוע באף אחד.

אורי מקלב: תגיד את הדברים בצורה פתוחה.

אורי מקלב: אנחנו רוצים לשמוע.

אורי מקלב: אנחנו נמצאים כאן כדי ללמוד את הדברים ולשפר את הדברים.

<גבריאל אלון: ודווקא השנה זה היה אפילו יותר גרוע משנה שעברה, מהצד של ההורים ולא רק לעצמאים, גם להורים לומדים.

<גבריאל אלון: אני נמצא בוועד המעון של הילדים שלי, מעון אמונה בירושלים שהוא מעון מאד מסודר.

<גבריאל אלון: מגישים שם את המסמכים תוך שבועיים-שלושה.

<גבריאל אלון: אני הגשתי את המסמכים בתחילת שנה.

<גבריאל אלון: מבקשים ממני דברים שאמורים כאילו להשתנות, אבל הם קבועים.

<גבריאל אלון: למשל, רוצים תעודת עוסק מורשה כל פעם מחדש.

<גבריאל אלון: הילד שלי היה שנה שעברה, הוא ממשיך גם השנה.

אורי מקלב: על אותו ילד?

<גבריאל אלון: על אותו ילד.

<גבריאל אלון: ולא רק על אותו ילד.

<גבריאל אלון: אם הצטרפה לי ילדה, וזה קרה לי שנה שעברה שהצטרפה לי ילדה באמצע השנה, אז על הילדה הזאת גם, שוב, אותו תהליך: תעודת עוסק מורשה, שומת מס 2013.

<גבריאל אלון: השנה למשל הייתה בעיה נוספת.

<גבריאל אלון: בגלל צוק איתן וכל מה שקרה, הוציאו הרבה עובדים כנראה מרשות המיסים לכל מס הרכוש שהיה להם והם נתנו הוראה שהם מעכבים את כל ההגשה ואת הדו"חות של שנת 2014.

אורי מקלב: הייתה אפשרות להגיש מאוחר.

<גבריאל אלון: אני קיבלתי את שלי לפני חודש.

<גבריאל אלון: אז קיבלתי משהו אחרי שלושה-ארבעה חודשים אחרי תחילת שנה.

אורי מקלב: הארכה או הדחייה שניתנה ברשות המיסים על שומת מס לא סונכרנה.

<גבריאל אלון: היא לא סונכרנה, אבל לא רק זה.

<גבריאל אלון: עד שהגשתי את הכל ועד שהם הסכימו לקבל את זה, אז המעון התחיל בסביבות שמיני או תשיעי, קיבלתי באחד עשר.

אורי מקלב: אבל איך הם יכלו לקבוע לך דרגה, אם אין לך את זה?

<גבריאל אלון: הם קבעו לי על סמך 2013 ואמרו לי שבחודש ראשון אני אצטרך להגיש שוב פעם.

<גבריאל אלון: אז בחודש 11 רק קיבלתי את ההחזרים אחורה, איזה חודשיים, זה היה מסודר.

<גבריאל אלון: יש לי שני ילדים במעונות, זה קופץ ל-4,500 שקלים כל תשלום.

<גבריאל אלון: בחודש ראשון לא קיבלנו, כי קיבלנו את זה רק בחודש רביעי.

<גבריאל אלון: אז מחודש ראשון עד חודש רביעי לא קיבלתי.

<גבריאל אלון: במקום כשהגשתי את זה, זה חתיכת סכום.

<גבריאל אלון: לי למשל רק לפני פחות אישרו את זה והכסף עכשיו אמור לחזור אלי חזרה.

<גבריאל אלון: זה אפילו דברים אלמנטאריים.

אורי מקלב: > מגיע לך 15,000 שקלים?

<גבריאל אלון: משהו כזה, כן.

<גבריאל אלון: עכשיו נרשם שלא גבו ממני חודש אחד בכלל וזה משהו כמו 11,000 שקלים.

<גבריאל אלון: ואם אני נהנה מזה, אז המצב הכלכלי שלי הוא לא כל כך בשמיים, אם זה מגיע לי.

<גבריאל אלון: מבחינת לידות, נגעת בזה, אשתי עובדת במשרד החינוך – למה אין סנכרון?

<גבריאל אלון: זה הדבר הכי מסודר שיש בעולם.

<גבריאל אלון: לא קיבלנו שום טלפון כמו שאמרו.

אורי מקלב: על מה לא קיבלתם?

<גבריאל אלון: על זה שהיא אמורה להגיש עוד איזה שהוא טופס כשהיא חוזרת לעבודה ואצלנו זה פתאום בום, ביום בהיר אחד אני מסתכל במחשב והופ, גבו לנו 4,500 שקלים.

<גבריאל אלון: זה היה בשנה שעברה.

<גבריאל אלון: ניגשנו למנהלת - - -

אורי מקלב: אשתך האריכה את חופשת הלידה?

<גבריאל אלון: לא, לא, היא לא האריכה.

אורי מקלב: היא לא הודיעה?

<גבריאל אלון: היא פשוט לא הודיעה, היא הייתה צריכה למלא איזה שהוא טופס כשהיא חזרה ולהחתים את המנהלת שלה שהיא חזרה לעבודה בזמן.

<גבריאל אלון: אישור מעסיק, משהו כזה והייתה לה בדיוק את הבעיה שנגעת בה עם עניין ההפרש שהיא לא עובדת ואז היא לא חזרה ואז זה דילג לה.

<גבריאל אלון: בדיוק זה ואין עם מי לדבר ורואים את זה.

<גבריאל אלון: השנה זה היה ככה, שנה שעברה.

<גבריאל אלון: כל שנה.

<גבריאל אלון: אני לא רואה שום שיפור עם המערכת הזאת, שמגישים באינטרנט.

<גבריאל אלון: לפי דעתי זה קצת עשה יותר סדר.

<גבריאל אלון: שנה שעברה הייתה לי בעיה אחרת של ההגשות עם כל האישורים וכל מה שדיברו על זה.

<גבריאל אלון: אני מכיר את גולדי, שהיא גם מנהלת מעון בבית שמש.

<גבריאל אלון: אנחנו חברים מחוץ לזה וכשהיא ראתה שאנחנו מסתבכים היא התחילה לבדוק מה חסר לנו ואמרה תשמעו, מהניסיון שלי – ואני לא זוכר איזה טופס, אולי היא תזכור את זה – היה חסר עוד איזה שהוא טופס, שגם כשבדקנו במערכת וגם מנהלת המעון שלנו לא אמרה את זה.

<גבריאל אלון: וגולדי אמרה לי תשמע, לפי דעתי - - -

אורי מקלב: והפקיד לא אמר לכם מה חסר?

<גבריאל אלון: לא, הוא אמר לנו שני מסמכים והיה חסר מסמך שלישי, כשגולדי אמרה לנו שחסר את המסמך השלישי.

<גבריאל אלון: בתמ"ת לא אמרו לנו את זה ולא מנהלת המעון שלי ידעה על זה.

אורי מקלב: זה כבר משהו שהוא מובנה.

<גבריאל אלון: ואני זוכר את המשפט הזה שגולדי אמרה לי – תשמע, אם אתה לא תגיש – אתה לא תקבל.

<איטה עטייא: תן לי תעודת זהות, אני מוכנה לבדוק עכשיו מה אמרו לכם ומה לא אמרו לכם.

<איטה עטייא: אני לא יודעת מה אמרו לכם.

אורי מקלב: כאן זה משהו שמלמד.

אורי מקלב: יש דברים שמראים משהו על המערכת.

אורי מקלב: שאם מתברר בסופו של דבר שהמערכת לא נותנת את כל מה שאדם צריך לתת, ויש כאן מסמך שהוא לא היה מודע שהוא צריך לתת אותו וזה עיכב לו את קבלת הדרגה.

<איטה עטייא: איזה מסמך?

<גבריאל אלון: אני לא זוכר מה זה היה.

אורי מקלב: גולדי, את זוכרת?

<גבריאל אלון: אני זוכר שזה יצא כדרך אגב בשיחה, היא נכנסה למחשב ובדקה ואמרה לי תשמע, מהניסיון שלי, גם הטופס הזה חסר לך וזה מה שהיה.

<גבריאל אלון: הגשנו את שני המסמכים, חזרו אלינו שוב פעם ואז אמרו לנו שחסר גם הטופס הזה והשלמנו אותו ואז קיבלנו.

אורי מקלב: צוק איתן.

<קריאה: צוק איתן עשה לכולנו צרות.

<גבריאל אלון: אבל כל שנה זה משהו אחר.

<גבריאל אלון: שנה שעברה זו הייתה הלידה, השנה זה צוק איתן.

<גבריאל אלון: זה סתם, אפילו תעודה של עוסק מורשה, כל שנה זה אותו דבר.

אורי מקלב: שנה הבאה בעזרת השם גם תהיה לידה.

<גבריאל אלון: לא כל כך מהר.

<גבריאל אלון: סתם עוד דוגמא, תעודת עוסק מורשה.

<גבריאל אלון: אומרים לי הצילום לא מספיק ברור, אז תיקח את של שנה שעברה.

<גבריאל אלון: מה שקרה בסוף מייאוש, הגשתי שלוש פעמים את אותו צילום שהגשתי ובסוף זה עבר.

<גבריאל אלון: אז למה?

אורי מקלב: או שהם התייאשו.

<גבריאל אלון: הם התייאשו כנראה בסוף.

<גבריאל אלון: לא האמנתי.

אורי מקלב: בסנכרון זה לא עבר טוב?

<גבריאל אלון: לא, התקשרו והודיעו שלא רואים טוב.

אורי מקלב: בסריקה זה לא עבר?

<איטה עטייא: בסריקה זה לא עבר טוב, כנראה.

<גבריאל אלון: הם רצו לראות את החתימות מאחור.

אורי מקלב: אני רוצה לסכם את מה שאתה אומר.

<גבריאל אלון: ועשיתי את זה שלוש פעמים.

<גבריאל אלון: פעם אחרי פעם אחרי פעם וזה עבר בסוף.

אורי מקלב: אם אנחנו נייתר את צוק איתן, שזה מקרה חריג, לגבי עצמאים אני באמת לא נתקלתי בהרבה פניות בעניין הזה.

אורי מקלב: יש לכם עוד מסמכים הרבה יותר מסובכים חוץ מהנושא של שומת מס?

<גבריאל אלון: בהתחלה ביקשו ממני אישור של רואה חשבון, כשלא היה לי דו"ח.

<גבריאל אלון: עוסק מורשה על פי חוק לא חייב רואה חשבון.

<גבריאל אלון: אני יכול לנהל לעצמי, אני לא חייב רואה חשבון.

<גבריאל אלון: למה אני צריך להמציא לכם רואה חשבון?

<שמעון ברונר: חברה, אלה הכללים.

<שמעון ברונר: לא אנחנו מחליטים.

<גבריאל אלון: אבל זה משהו אלמנטארי.

<איטה עטייא: אנחנו עובדים לפי כללים.

<גבריאל אלון: זה כמו שאתה תלך למישהו שהוא שכיר תגיד לו אתה יודע מה, לך תחתים לי גם עורך דין שזו באמת המשכורת שלך.

<גבריאל אלון: למה אני צריך ללכת לרואה חשבון?

<גבריאל אלון: אני בתור עוסק מורשה לא חייב רואה חשבון.

<גבריאל אלון: רואה חשבון זו סתם פריבילגיה שאני נוח לי, כי אני עצלן, אבל אני לא חייב את זה.

<גבריאל אלון: אז למה אני צריך ללכת לרואה חשבון ולתת לו כסף ולהוציא או להגיש?

אורי מקלב: את רוצה לומר משהו בנקודה הזאת?

<איטה עטייא: כל הידע הזה, של איזה מסמכים צריך להגיש ומה זה דו"ח רואה חשבון, הרי לומדים את זה מהמומחים.

<איטה עטייא: אמרתי לך, אנחנו מחזיקים משרד רואה חשבון רציני ויקר.

<גבריאל אלון: אז יש לו אינטרס שאני אלך להוציא את זה.

<איטה עטייא: סליחה, אני לא יכולה להגיד משפט ואתה אומר לי יש לו אינטרס.

<איטה עטייא: אני מדינה, אני לא משלמת לאנשים שיש להם אינטרס.

<גבריאל אלון: למה לרשות המיסים - - -

<איטה עטייא: לפחות תדבר אלי בכבוד, סליחה.

<איטה עטייא: אני לא משלמת לאנשים שיש להם אינטרס.

<איטה עטייא: אני עונה לך בכבוד, אז תענה לי בכבוד.

<איטה עטייא: מה זה הדבר הזה?

<איטה עטייא: סליחה.

<גבריאל אלון: אני מדבר בכבוד, אני לא אמרתי לך שום דבר רע.

<גבריאל אלון: ממש לא אמרתי לך שום דבר רע.

<איטה עטייא: תעבירו לי את הפנייה ואני אבדוק את הפנייה, בסדר?

<איטה עטייא: אני לא משלמת לאף אחד שיש לו אינטרס.

<איטה עטייא: סליחה, עם כל הכבוד.

<איטה עטייא: אני נותנת דרגות ל-130,000 ילדים.

<איטה עטייא: אין לי אינטרס אצל אף אחד.

<גבריאל אלון: לא אמרתי שלך יש.

<איטה עטייא: אז קצת כבוד.

אורי מקלב: אין ויכוח בעניין.

אורי מקלב: אני מנהל את הדיון.

<איטה עטייא: אמרת יש לך אינטרס.

<איטה עטייא: לי אין אינטרס.

אורי מקלב: אני הבנתי מה שאתה אומר ואת אומרת שרואה החשבון זו דרישה.

אורי מקלב: באים לכאן ומלינים על כך, אומרים שאין סמכות, לא כולם מחויבים ללכת לרואה חשבון.

אורי מקלב: אז במקרה כזה, כשיש פנייה, היועץ המשפטי של המשרד הוא זה שצריך להנחות לגבי הבקשה.

אורי מקלב: הוא יכול להגיד שרואה החשבון הוא הגורם המקצועי שמייעץ למשרד, אבל מי שקובע בנושאים האלה לגבי המסמכים, האם החוק מחייב עוסק להחזיק רואה חשבון או לא, ואם הוא לא מחייב אותו לשאר הדברים, אני מניח שאתם גם לא תבקשו ממנו במקרה הזה שיחזיק רואה חשבון בשביל להביא לרישום.

אורי מקלב: אז אני אומר, לפעמים אתם לא מודעים לעניין הזה.

אורי מקלב: אתם מקבלים את מה שאומר רואה החשבון כתורה מסיני או כדבר מקצועי.

אורי מקלב: ברגע שיש פנייה כזאת, צריך באמת לבדוק אותה דרך היועץ המשפטי.

אורי מקלב: יש לבדוק האם יש חובה לעצמאי להביא בזמן הרישום אישור מרואה חשבון ולא להסתפק ב - - -

<איטה עטייא: ייבדק.

אורי מקלב: אנחנו משתפרים כחלק מהסיפור של הפנייה.

<אליהו קמינסקי: אני גם הורה.

<אליהו קמינסקי: אני אמשיך את מה שהוא דיבר על השלמת מסמכים.

<אליהו קמינסקי: קודם כל בהקשר למצגת.

<אליהו קמינסקי: שמי אליהו, אני מאלעד.

<אליהו קמינסקי: אני תורתי אומנותי ואני גם עובד בהפסקת הצהריים במסירת שיעורים ומקבל משכורת כרב בבית כנסת.

<אליהו קמינסקי: אשתי עובדת כבר 12 שנה באותו מקום.

<אליהו קמינסקי: יש לנו שישה ילדים, כולם עברו דרך התמ"ת.

<אליהו קמינסקי: מאז ומעולם קיבלנו דרגה.

<אליהו קמינסקי: התלושים קבועים, הנהלים קבועים, אותו דבר, לא השתנה שום דבר אצלנו.

<אליהו קמינסקי: מה שהשתנה משנה לשנה זה שנהיה קטסטרופה במשרד הכלכלה.

<אליהו קמינסקי: שנה שעברה זה התחיל להחמיר והשנה זה פשוט הגיע לפסגה.

<אליהו קמינסקי: איך אני משליך מהמקרה שלי על אחרים – אני הגעתי לעיריית פתח תקווה.

<אליהו קמינסקי: אשתי עובדת כמזכירה בבית ספר.

<אליהו קמינסקי: הגעתי להחתים אותם על הטופס שצריך.

<אליהו קמינסקי: יש להם פקידה מיוחדת שתפקידה לחתום על תצהירים רק עבור משרד הכלכלה והיא אמרה לי – אנחנו ניפגש עוד הרבה פעמים, משרד הכלכלה מה שאני לא אגיש יפסלו את זה, ידרשו ממך מסמכים ללא הרף, בשביל זה אני יושבת פה.

<אליהו קמינסקי: תגיע כמה פעמים שצריך, אני אעזור לך להילחם בבירוקרטיה המטורפת שלהם.

<אליהו קמינסקי: כך אמרה לי עובדת של עיריית פתח תקווה.

אורי מקלב: איזה מסמך מבקשים אם אתה מעביד?

אורי מקלב: תלוש משכורת לא מספיק?

<גולדי קינג: אישור מעסיק שכירים, שאתה צריך לשלוח 10 פעמים.

<גולדי קינג: באישור מעסיק שכירים יש טבלה והטבלה צריכה להיות בדיוק מקבילה לתלוש המשכורת.

<גולדי קינג: ואם בתלוש המשכורת היו לעובד ימי מחלה, אתה צריך לפרט את ימי המחלה.

<גולדי קינג: כאילו אנחנו לא יודעים, אנחנו חמורים, משרד הכלכלה, סליחה, לא יודעים לקרוא שם את התלוש.

<גולדי קינג: אתה צריך ללכת, לטרטר, לפעמים אדם שגר בבית שמש צריך לנסוע לירושלים, להגיע לאיזה חשבות והחשבות ההיא תכתוב לו על האישור מעסיק שכירים.

אורי מקלב: לא מסתפקים בתלוש משכורת?

<גולדי קינג: לא מסתפקים.

<גולדי קינג: לפני שנתיים הסתפקו.

<גולדי קינג: השנה לא.

אורי מקלב: למה לא - - -

<גולדי קינג: כי אם אפשר לעשות רע לאזרח, צריך לעשות לו רע יותר, וזו שיטת מצליח.

<גולדי קינג: אולי ההורה הזה יתייאש ולא ירצה את הדרגה ויש לי הורים שהתייאשו, כן.

<אליהו קמינסקי: במצגת הם אמרו שנדרשו 403,500 איש השלמת מסמכים.

<אליהו קמינסקי: זאת אומרת אנשים שעברו בסימולטור, שהם זכאים לדרגה, אנשים שיודעים, כמו שדיברנו, משנים עברו שהם זכאים לדרגה, והגישו את כל המסמכים ודורשים מהם כל הזמן מסמכים נוספים.

אורי מקלב: אני עוד לא מבין למה לא מתספקים בתלושי משכורת?

אורי מקלב: למה צריך עוד מסמך של מעסיק?

<איטה עטייא: ברגע שיש תלושי שכר שיש בהם את כל הפרטים, לא מבקשים שום אישור מעסיק.

<איטה עטייא: ברגע שחסרים פרטים, מבקשים.

<איטה עטייא: דרך אגב, אומרים משרד החינוך, משרד החינוך היה אצלנו בישיבה.

<איטה עטייא: הוא הלין לשר ולמנכ"ל מה אתם עושים, מה אתם עושים, בבקשה, אני לא פה.

<איטה עטייא: הם היו.

<איטה עטייא: משרד החינוך הגיע, אחרי שתי דקות שהסברנו לו אמר – זה הכל?

אורי מקלב: מה הסברתם לו?

<איטה עטייא: שיש תלוש שכר, ברגע שיש נתונים שהם סותרים את תלוש השכר, שהם לא יפגעו בהורה, נתונים משלימים שלא מופיעים בתלוש ויכולים - - -

אורי מקלב: דוגמא?

<איטה עטייא: שעות עבודה.

<איטה עטייא: במשרד החינוך יש כל מיני צורות העסקה.

<איטה עטייא: ברגע שיש נתונים נוספים שיכולים להועיל להורה, הכנו אישור מעסיק מיוחד, שיוסיפו את הנתונים שלא מופיעים בתלוש, כך שנוכל להקל על הורה, כי הרבה פעמים היו חסרות שעות בתוך התלוש.

<איטה עטייא: לגבי מורים, בדרך כלל זה 24 שעות, 20 שעות, אז הם כאילו לא זכאים.

<איטה עטייא: אז אמרו לא, אבל הוא עובד עוד.

<איטה עטייא: אמרנו אוקיי, עובד עוד, אז תרשמו את זה באישור המעסיק ואנחנו נתמודד עם זה.

<אליהו קמינסקי: זה לא נכון.

<אליהו קמינסקי: 4 פעמים עברנו בדיקת חשב.

<איטה עטייא: לא כולם אוהבים את זה, אבל עדיף להתאמץ קצת ולקבל דרגה.

אורי מקלב: למה הייתה בעיה?

<אליהו קמינסקי: בגלל שאשתי יצאה חופשת לידה ב-3 באוגוסט וחזרה ב-4 בינואר.

<אליהו קמינסקי: 4 פעמים עברנו בדיקת חשב וכל פעם אישרו לנו.

אורי מקלב: אין אישה שמשתמשת בשירותים של התמ"ת, בכל אופן לגבי המעונות, שהיא לא הייתה בחופשת לידה.

<איטה עטייא: נכון.

אורי מקלב: זה בדיוק קהל היעד שלכם.

אורי מקלב: פעם, לפעמיים פעמים, אבל אני לא מכיר אישה שלא הייתה בחופשת לידה, אולי בעלה היה בחופשת לידה ולא עבר את המעונות.

<אליהו קמינסקי: במחשב של משרד הכלכלה מופיע גם שנים עברו את כל המסמכים שאנשים הגישו, אנשים לא יודעים את זה.

<אליהו קמינסקי: מופיעים במשרד הכלכלה גם מסמכים שאני הגשתי מהשנה שעברה, והם ציטטו לי מהם.

<אליהו קמינסקי: כך שהם יודעים בדיוק כמה עבדנו ולכמה אנחנו זכאים.

<אליהו קמינסקי: לגבי מה שאומרים שחסרים פרטים על תלושי השכר, 4 פעמים עברנו חשבת או חשב שכר שבדקו את המסמכים ואישרו לנו שכל המסמכים תקינים, רק חסר איזה שהוא אישור מעסיק ספציפי לחודש פברואר, כי היא חזרה ב-4 בינואר ולא ב-1 בינואר והם רוצים לוודא שבאמת זה כל השעות.

<אליהו קמינסקי: אמרתי – אתם בטוחים שכל שאר המסמכים תקינים?

<אליהו קמינסקי: אם אני מביא – אני מקבל דרגה?

<אליהו קמינסקי: אמרו לי כן, וזה מה שהופיע בהערת חשב.

<אליהו קמינסקי: השלמנו את המסמך הזה שהופיע בהערת חשב, ולמרות זאת לא אישרו לי.

<אליהו קמינסקי: שאלתי למה לא אישרתם לי, אמרו לא, כי גילינו שבאישור שלך אין חותמת גומי, יש רק חותמת.

<אליהו קמינסקי: אמרתי להם – אז תבדקו את הכל.

<אליהו קמינסקי: אם אני מביא חותמת גומי, אני מקבל אישור?

<אליהו קמינסקי: כן.

<אליהו קמינסקי: הולכים לחשבת שכר, בודקים, מאשרים, יש לך הכל תקין.

<אליהו קמינסקי: תביא חותמת גומי ונאשר.

<אליהו קמינסקי: אני מביא חותמת גומי ואז אמרו כן, אבל בטופס תורתו אומנותו לא כתוב מספר השעות שאתה עובד.

<אליהו קמינסקי: אמרתי להם אבל לא אמרתם לי.

<אליהו קמינסקי: תשלחו לי מסמך למייל.

<אליהו קמינסקי: אתם שולחים מייל, SMS, תשלחו לי מסמך במייל שיגיד איזה מסמכים חסרים.

<אליהו קמינסקי: תבקשו ממני מסמך רואה חשבון שמפרט איך קניתי את הדירה, כמה שנים אני בכולל, איך מסכת אני לומד, אני אביא לכם הכל, רק תגידו לי את כל המסמכים שצריך.

<אליהו קמינסקי: כמו שאתם מתיימרים להציג באתר – רשימת מסמכים לסימולטור, איזה מסמכים צריך.

<אליהו קמינסקי: אמרו לי הנה, יש הערת חשב, מה אתה רוצה?

<אליהו קמינסקי: הבאתי כבר את המסמך בהערת חשב.

<אליהו קמינסקי: כל ההערות חשב האלה הן לא רלבנטיות, כי רגע אחרי שאתה משלים את הערות החשב, מביאים לך הערות חשב חדשות.

<אליהו קמינסקי: אני לא הבנתי איך הם יכולים לעשות לי את זה, עד שראיתי שיש כוכבית.

<אליהו קמינסקי: הדפסתי את הדף ואז ראיתי שזה מופיע בכוכבית, באותיות קטנות.

<אליהו קמינסקי: זה מופיע מתחת להערת חשב: לתשומת ליבך – יתכן ויידרשו מסמכים נוספים.

<אליהו קמינסקי: כלומר, הערת החשב היא לא רלבנטית והיא לא מעניינת והסימולטור לא מעניין וכל המצגת הזאת היא כלום, אחיזת עיניים וזריית חול בעיני הציבור, כי כל המסמכים שמופיעים במשרד הכלכלה הם לא רלבנטיים.

<אליהו קמינסקי: כל פקידה, אבל כל פקידה, לא חשבת שכר, כל פקידה באשר היא יכולה להמציא איזה מסמך שהוא רוצה, כמו שהוא אמר רואה חשבון לגבי עצמאים.

<אליהו קמינסקי: ביקשו ממני מסמך ממנכ"ל החינוך העצמאי, שיסביר למה תלושי השכר יצאו חודש אחרי זה, בגלל שהיא חזרה לעבוד ועד שעדכנו את זה בתת הרשת.

<אליהו קמינסקי: הם מבקשים מסמכים.

<אליהו קמינסקי: אמרתי להם זה לא מסמך שמביאים, אתם יודעים שהיא עובדת שם - - -

אורי מקלב: היא עובדת עיריית פתח תקווה בכלל.

<אליהו קמינסקי: כן, אבל היא מקבלת משכורת משני מקומות – חצי מעיריית פתח תקווה וחצי ממשרד החינוך.

<אליהו קמינסקי: הבאנו את כל התלושים, זה כבר 12 שנים.

<אליהו קמינסקי: מה קרה?

<גבריאל אלון: תגיד תודה שרק 4 פעמים.

<אליהו קמינסקי: יש לי את כל השיחות עם משרד הכלכלה מוקלטות.

<אליהו קמינסקי: חלקן הועברו כבר לחבר הכנסת.

<אליהו קמינסקי: ואדרבא, מאז שפניתי לחבר הכנסת, אז יערה, מנהלת מחלקת פניות הציבור התמקדה בי אישית - זה מה שנקרא נוהל נורה אדומה – והיא ממציאה לי מסמכים - - -

<איטה עטייא: אז זה עובד.

<אליהו קמינסקי: וממציאה לי מסמכים מיוחדים.

אורי מקלב: זה חמור מאד מה שהוא אומר.

<אליהו קמינסקי: אמרתי לה, את יודעת, הרי המצאתי מסמכים לחודשים הקודמים, תני לי לפחות דרגה זמנית.

<אליהו קמינסקי: המצאתי את המסמכים.

<אליהו קמינסקי: הצלחתי להביא אותם, תתנו לי לפחות דרגה זמנית על המסמכים שכן הבאתי, אמרו לי לא, אנחנו מתנצלים, אנחנו מסודרים, הבאת את זה חודש אחרי זה, אמרתי להם אבל הבאתי לכם את זה בזמן ואישרת לי שהמסמכים האלה תקינים.

<אליהו קמינסקי: אז היא אומרת כן, אבל עכשיו אני רוצה עוד מסמך ועכשיו אני רוצה עוד מסמך.

<אליהו קמינסקי: כל פקידה, כל פעם שאני מתקשר, כל פקידה יכולה להמציא לי איזה מסמך שהיא רוצה, בלי התחשבות ברשימת המסמכים, בלי התחשבות בחשבת השכר.

אורי מקלב: אני קודם הערתי, אם שמתם לב, שנוהל נורה אדומה בחברות הסלולר מביא לכך שמי שמתקשר יותר משלוש פעמים בשבוע, או שלוש פעמים בחודש, נחשב ללקוח מטריד.

<איטה עטייא: לא, אצלנו לא.

אורי מקלב: ומעיפים אותו מהקו ודברים כאלה.

אורי מקלב: השאלה האם כך זה נוהל נורה אדומה אצלכם?

<איטה עטייא: לא, לא, לא.

אורי מקלב: אני הבנתי שזה הפוך, להבהיר שהוא לא קיבל את השירות.

<אליהו קמינסקי: רק 4,800 מסמכים בפקסים היו שגויים, לפי המצגת שלכם, מתוך 400,000 בקשות שהיו צריכות לעבור השלמת מסמכים.

<אליהו קמינסקי: אני רוצה שתעשו מצגת אחת – כמה אנשים עברו סימולטור ועל פי הסימולטור הגיעה להם דרגה ואתם עכבתם אותם.

<אליהו קמינסקי: 400,000 איש נדרשו להשלמת מסמכים.

<אליהו קמינסקי: דיברו על אינטרס, ואם מדברים על אינטרס, אז העובדה שעברו על המסמכים 4 חשבי שכר, זה עלה למישהו כסף להשיב 4 חשבי שכר שיבדקו את זה וכל פעם ימציאו משהו אחר.

<אליהו קמינסקי: יש לי הקלטות שבהן אישרו לי חשבי שכר שהמסמכים שלי כולם תקינים חוץ מאיזה מסמך שהמציאו, ויערה אומרת לי – לא, המסמך הזה סתם המציאה הפקידה הזאת, אתה לא צריך להביא את זה.

<אליהו קמינסקי: תודה רבה, אבל עיכבו לי את הדרגה בשביל זה.

אורי מקלב: כל זה בהקלטה?

<אליהו קמינסקי: כל זה בהקלטות.

<אליהו קמינסקי: אמרתי לה, אבל עיכבו לי את זה.

<אליהו קמינסקי: היא אומרת לי נכון, אני פקידה יותר בכירה ואני אומרת לך שצריך מסמכים חדשים.

אורי מקלב: איך הגעת לוועדה?

<אליהו קמינסקי: אני פניתי עם כל ההקלטות ועם כל החומר.

<אליהו קמינסקי: בעקבות הפנייה נוהל נורה אדומה לא הופעל עלי, אלא נוהל נורה מהבהבת הופעל עלי ולכן עד היום מינואר, למרות ש-12 שנה אני מגיש מסמכים למשרד הכלכלה, באותו מקום עבודה, עדיין משרד הכלכלה לא מאשר לי דרגה, אפילו לא זמנית, בשעה שכל המסמכים הוגשו במועדם.

אורי מקלב: למה אתה לא מקבל דרגה זמנית?

<איטה עטייא: אני צריכה לבדוק מה הבעיה.

<איטה עטייא: אני לא יכולה להתייחס כללית.

אורי מקלב: אנחנו ניקח את הדוגמא שלך ואנחנו נלמד אותה.

אורי מקלב: אני לא אומר לך לשלוח את זה למבקר המדינה, אבל אני אומר לך שאנחנו נבדוק את המקרה הזה.

אורי מקלב: אני אבקש מהם תשובות פרטניות בעניין הזה.

<איטה עטייא: אני אישית אבדוק את כל ההיסטוריה.

אורי מקלב: אני חושב שזה יכול ללמד.

אורי מקלב: אני רק שואל, אתם מבקשים מסמך, האם גם מפורט מה אתם מבקשים בתוך המסמך?

אורי מקלב: אישור מהכולל, מה זה אישור מהכולל?

אורי מקלב: מה זה כולל?

אורי מקלב: חותמת גומי, שעות – זה מה שלמדתי ממנו.

<איטה עטייא: כתוב.

אורי מקלב: חותמת גומי שתהיה אורגינל.

<גולדי קינג: אחד ההורים התבקש ללכת לצלם את בניין הכולל, מאחר ש - - -

<איטה עטייא: אוי, באמת.

<גולדי קינג: כן, כן, זה לא הזוי.

<גולדי קינג: אני שלחתי תמונות למשרד הכלכלה דרך העידכונט, של בניין הכולל.

<אליהו קמינסקי: כל אחת יכולה להגיד מה שהיא רוצה.

<מלכה נחמני: רגע, עכשיו זה הזלזול בנו, שכאילו אנחנו לא אומרים להם את האמת.

<מלכה נחמני: אנחנו חיים בשטח.

<מלכה נחמני: ונכון שזה מצחיק ומגוחך.

<איטה עטייא: מעניין אותי לדעת איזו מוקדנית ביקשה את זה.

<גולדי קינג: אני אתן לך את כל הפרטים.

<מלכה נחמני: התסכול שלנו הוא לא סתם.

<איטה עטייא: אני רוצה לדעת מי המוקדנית שביקשה ממך את הצילום.

<איטה עטייא: את חייבת להביא לי את שם המוקדנית.

<גולדי קינג: אני יכולה לתת לך את מספר תעודת הזהות שלי.

<איטה עטייא: תביאי לי עכשיו את תעודת הזהות.

<איטה עטייא: אני רוצה לראות.

<גולדי קינג: עכשיו אין לי.

<גולדי קינג: אני אקח את המייל שלך ואני אשלח לך.

<אליהו קמינסקי: חבר הכנסת שאל אותי למה הגעתי לוועדה.

<אליהו קמינסקי: אני אגיד לך למה הגעתי.

<אליהו קמינסקי: משרד הכלכלה שילם לי 10,000 שקלים כדי שאני אגיע לוועדה היום.

<אליהו קמינסקי: שאלתם אם כל מה שמגיע זה אך ורק בגלל אינטרס.

<אליהו קמינסקי: הסיבה שיש ארבעה חשבים שפסלו לי את זה, כי יש אינטרס על למשרד הכלכלה לקחת את כל הכסף שלנו, שמגיע לנו על פי חוק, ולשכור משרד רואה חשבון יקר ואני לא יודע עוד.

<אליהו קמינסקי: הסיבה שאני הגעתי לפה, גם אותו אינטרס, קיבלתי 10,000 שקלים ממשרד הכלכלה כדי להגיע לפה.

<אליהו קמינסקי: תמשיכו לעכב אנשים, תמשיכו להתעלל, לגנוב לאנשים את הזכויות שלהם ולהעניק אותן לחשבי שכר ול-200 מוקדנים שהשירות הזה קפץ במספר המוקדנים, כשהוא רק ירד בשירות, ותראו איך אנשים ממשיכים להגיע וממשיכות להגיע ביקורות.

<אליהו קמינסקי: תמשיכו להתעלל באנשים ותראו לאיפה זה יגיע.

<גולדי קינג: תני לי את המייל שלך ואני אשלח לך.

<איטה עטייא: בבקשה, זה המייל שלי.

אורי מקלב: אני מצטער, אני לא מרגיש נוח עם מה שאתה אמרת פה.

אורי מקלב: בסך הכל זה שירות שהמדינה צריכה לתת.

אורי מקלב: אני רוצה להרגיע את עצמי שאולי אתה מקרה חריג, אבל אני חושש שבחלק מהדברים זה לא כך.

אורי מקלב: לפעמים הפרט מלמד על הכלל.

אורי מקלב: אני רוצה ללמוד חלק מהדברים.

אורי מקלב: אתה אומר שהיה כתוב במסמך שצריך חותמת גומי ואומרים לי כאן שהכל כתוב במסמך שאתה התבקשת להביא ממקום הלימודים.

אורי מקלב: בשלב הראשון מפורט מה כלול בתוך המסמך?

<אליהו קמינסקי: אני לא רוצה להגיד דבר שאני לא יודע.

<אליהו קמינסקי: אני רוצה להגיד דבר שאני כן יודע - - -

<גולדי קינג: יש חוברת הנחיות בה מפורט לכאורה מה צריך להביא, אבל בחוברת הזאת דורשים עוד המון.

<גולדי קינג: זה כמו רש"י.

<גולדי קינג: יש רש"י, יש רבנו תם.

<גולדי קינג: כל אחד והפרשנות שלו.

אורי מקלב: זאת אומרת שיש דברים בפרשנות הזאת, שלא כתובים בחוברת ודורשים אותם אחרי זה.

<אליהו קמינסקי: נכון, נכון.

אורי מקלב: אבל זה דבר שלא יכול להיות.

אורי מקלב: תמונה לא נכללת בדרישות וגם אם זה כתוב זו דרישה שאינה תקינה.

אורי מקלב: לא יכול להיות דבר כזה וצריך לבדוק את זה.

<אליהו קמינסקי: כל פקידה יכולה לדרוש איזה דרישה שהיא רוצה.

<אליהו קמינסקי: לצורך העניין, פקידה יכולה לדרוש ממני להביא מסמך שמפרט איך קנית את הדירה שלך.

<אליהו קמינסקי: איך יכול להיות שאתה לומד בכולל ו - - -

אורי מקלב: לא יכול להיות.

<אליהו קמינסקי: היא דורשת.

<אליהו קמינסקי: כל המסמכים שדרשו החל מינואר, הם מסמכים שלא מופיעים באתר.

<אליהו קמינסקי: זה מסמכים שהפקידות החליטו וכל פקידה מחליטה משהו אחר.

<אליהו קמינסקי: זה לא הופיע בהערות חשב.

<אליהו קמינסקי: יתרה מזה, חשב עבר על המסמכים ואמר שהם כולם תקינים ושאני זכאי לקבלת דרגה בהתניה של מסמך מסוים.

<אליהו קמינסקי: הבאתי את המסמך ועדיין לא קיבלתי.

אורי מקלב: כהערת ביניים, אחרי דבריו של אליהו קמינסקי, קודם כל זה ברור שכשמבקשים מסמך, גם אם מבקשים השלמה, צריכים לבקש את כל ההשלמות שיש.

אורי מקלב: זה דבר שהוא באמת מקומם, שעל כל פרט אחרי זה מבקשים עוד פרט.

אורי מקלב: זה מקובל שצריך השלמת מסמכים, לא כולם שולחים.

אורי מקלב: אבל כשבדקו את התיק, וחשובה לי תשומת הלב של הגברת מישקובסקי.

<איטה עטייא: אתה יכול לדבר איתי.

אורי מקלב: בסדר, אבל אני חושב שחשוב שכולם ישמעו.

<איטה עטייא: היא מנסה לבדוק את המקרה.

אורי מקלב: המקרה ייבדק עוד דקה.

אורי מקלב: כשאנחנו מבקשים השלמות מסמכים, אם אתם דורשים ממישהו אחר להיות מושלם, אתם צריכים להיות מושלמים בעניין הזה.

<איטה עטייא: אין ויכוח על זה.

אורי מקלב: יש לי עוד שאלה.

אורי מקלב: צריך להיות מפורט במסמך מה דרוש לגבי מסמך מסוים.

אורי מקלב: אם אתם מבקשים תלוש משכורת ואישור מעסיק, צריך להיות רשום מה מופיע בתוך האישור.

<איטה עטייא: במסמך מופיע.

אורי מקלב: אני שואל האם לפקידים יש סמכות חקירה של מישהו.

אורי מקלב: לכאורה האם מבקשים מסמכים לפי ראות עיניו של פקיד, מכיוון שהוא רוצה להתרשם ממשהו, הוא רוצה לאמת משהו, או שהמסמכים הם קבועים?

אורי מקלב: דהיינו – יש לנו דרישות כדי לדעת דרגות, יש לנו דרישות כאלה וכאלה ואנחנו רוצים לבקש להשלים את כל המסמכים.

אורי מקלב: האם יש המצאות של מסמכים שפקידים יכולים לדרוש, אשר לא כתובים בחוברת?

<אליהו קמינסקי: ביקשו ממני דו"ח ביטוח לאומי על שנה שבכלל לא הגשתי לגביה.

<אליהו קמינסקי: הגשתי תלושי משכורת שלי, אני לא הייתי בחופשת לידה.

<אליהו קמינסקי: הגשתי תלושי משכורת שלי כמוסר שיעורים על שלושת החודשים האחרונים של שנת 2014 ודרשו ממני דו"ח של הביטוח הלאומי על שנת 2015, של כל התשלומים של הביטוח הלאומי.

<אליהו קמינסקי: באיזו זכות?

<אליהו קמינסקי: אני לא מוכן להגיש תלושים על השנה הזאת, אז הפקידה אומרת לי כן, אבל אני רוצה לחקור פה משהו, משהו פה לא נראה לי.

אורי מקלב: לכן שאלתי האם לפקידה יש סמכות חוקר.

<אליהו קמינסקי: את זה יערה ביקשה ממני.

<אליהו קמינסקי: זה מנהלת מחלקת פניות הציבור שלכם.

<איטה עטייא: המוקד הזה, לא נעים לי להגיד את זה, אבל זה סוג של מפעל.

<איטה עטייא: הם לא מקבלים כסף על פי השאלות שהם שואלים.

<איטה עטייא: הם מקבלים כסף על פי הפעולות שהם מבצעים, שבסוף בסוף יש דרגה.

<איטה עטייא: אין להם אינטרס למשוך ולשאול הרבה, כי על זה הם לא מקבלים כסף.

<קריאה: מושכים יותר, מקבלים כסף.

<איטה עטייא: חברים, אני כתבתי את המכרז, אתם לא נותנים לי לדבר.

<איטה עטייא: אני כתבתי את המכרז, אי אפשר לספר לי סיפורים.

<איטה עטייא: אני כתבתי אותו במו ידי, אני יודעת על מה אני משלמת.

<איטה עטייא: דרך אגב, על כל חשבונית חותמים 10 אנשים, כל אחד חותם על הסעיף שלו.

<איטה עטייא: אז אין למוקד הזה אינטרס לשבת ולשאול שאלות ולהוציא מסמכים ולעשות.

אורי מקלב: מי זאת יערה?

<איטה עטייא: יערה היא מנהלת פניות ציבור.

<איטה עטייא: הוא כנראה הגיע למנהלים וכנראה הייתה איזו בעיה וכנראה ניסו לדובב אותו כדי לנסות לדעת איפה הבעיה.

<איטה עטייא: ככה אני רואה את הדברים.

אורי מקלב: יערה מבקשת מסמכים?

<איטה עטייא: לא, אני לא יודעת.

<איטה עטייא: אני צריכה לשמוע את ההקלטה.

<אליהו קמינסקי: יערה אמרה לי במהלך השיחה, אחרי שאמרתי לה שבגלל שפניתי אליכם את יכולה לדרוש ממני את כל המסמכים האלה?

<אליהו קמינסקי: ביקשתי ממנה שתיתן לי לפחות דרגה זמנית, כי את הרי מודה שהמסמכים שביקשו ממני הם לא חוקיים.

<אליהו קמינסקי: גם יערה הודתה שהמסמכים שביקשו ממני לא רלבנטיים ואין שום הצדקה וזה סתם היה וכל המסמכים שהגשתי תקינים.

אורי מקלב: אבל יערה נותנת שירותים?

<אליהו קמינסקי: לא.

<אליהו קמינסקי: בגלל הפניות.

<אליהו קמינסקי: היא אמרה מעכשיו רק אני מטפלת בך, בגלל ההתעללות שעברתי.

<איטה עטייא: יש לנו במוקד מוקדנים שעושים עבודה טכנית.

<איטה עטייא: זה התפקיד שלהם.

<איטה עטייא: הם מקבלים מסמכים ומכניסים.

<איטה עטייא: קובעים דרגות.

<איטה עטייא: אין שם שיקול דעת, תודה לאל.

<איטה עטייא: זה מה שחסר לי.

<איטה עטייא: יש בתוך המוקד מחלקה של פניות ציבור, שזה מוקדניות קצת יותר בכירות, קצת יותר מנוסות.

<איטה עטייא: ולכן בגלל זה, גם הסיפור הזה של המוקד האדום הזה.

<איטה עטייא: רואים שמה שמסתבך, ויכול בהחלט להיות שמוקדנית טעתה.

<איטה עטייא: אנחנו לא מוציאים את זה מכלל אפשרות.

<איטה עטייא: לכן הקמנו סוג של יחידה בתוך המוקד, שהתפקיד שלה לפתור את הפלונטר הזה.

<איטה עטייא: לראות אם היא ביקשה מסמך אחר, אם באמת תקעו מישהו.

<איטה עטייא: זה בדיוק התפקיד.

<איטה עטייא: אז אם שואלים לפעמים שאלות שהן קצת מעבר, זה לא בשביל לחקור, זה כדי לראות איך אפשר לפתור את הבעיה.

<איטה עטייא: את הסיפור הזה אני אבדוק באופן אישי, כי זה נשמע לי סופר הזוי.

<איטה עטייא: לא הזוי, סופר הזוי.

<איטה עטייא: גם זה וגם התמונה של הכולל.

<איטה עטייא: אז שוב אני חוזרת אומרת, המוקד הוא עניין עסקי.

<איטה עטייא: הוא מקבל כסף על פי פעולות.

<איטה עטייא: כל פעולה נוספת שהוא עושה, זו פעולה שהוא מקבל פחות כסף.

<איטה עטייא: אז אין לו שום אינטרס לבקש מעבר, לשאול שאלות מעבר.

<איטה עטייא: הוא לא מקבל לא לפי זמן ולא לפי שום דבר.

<איטה עטייא: הוא מקבל רק על חתימת הדרגה שנחתמה.

<איטה עטייא: אז אם הדרגה לוקחת עוד דקה, הוא מקבל כסף.

אורי מקלב: אנחנו נבדוק את זה כפרט המלמד על הכלל.

אורי מקלב: בבקשה.

<מלכה נחמני: שמי מלכה, אני מנהלת מעון בבית שמש.

<מלכה נחמני: אני חייבת להדגיש, כמו שאמרו שני האדונים כאן, אני חייבת לשים את זה בפרופורציות, הם רק טיפה בים.

<מלכה נחמני: כשהגברת, הנציגה של התמ"ת אומרת טוב, בוא ניקח את הפרטים שלך ונברר, תצטרכי להתעסק עם אלפים של הורים במצב הזה, בעיקר הורים עצמאיים בעיקר, אימהות אחרי לידה.

<מלכה נחמני: אני מנהלת מעון רק 4 שנים.

<מלכה נחמני: 74 ילדים כל שנה, תכפיל את זה.

<מלכה נחמני: כמה מאות הורים פנו אלי.

<מלכה נחמני: ממש לא מזמן, השבוע התקשרה אלי אמא שמתחילת השנה הגישה בקשה.

<מלכה נחמני: רק עכשיו אישרו לה דרגה, אחרי מסכת של טרטורים שתביא את האישור הזה ותביא את האישור הזה והנה זה לא הגיע ועוד פעם והיא שלחה שלוש פעמים וארבע פעמים והיא יצרה איתם קשר.

<מלכה נחמני: להגיד שחוזרים אליהם?

<מלכה נחמני: לא חוזרים אליהם.

<מלכה נחמני: כשאני פונה להורים ואומרת להם – מה קורה עם הדרגה?

<מלכה נחמני: אנחנו מחכים.

<מלכה נחמני: הם אמרו שהם יודיעו.

<מלכה נחמני: מחכים שבוע.

<מלכה נחמני: מחכים לפעמים חודש.

<מלכה נחמני: אני אומרת להם – אל תחכו, תנדנדו.

<מלכה נחמני: ולא תמיד יש להם את הזמן.

<מלכה נחמני: הם עובדים.

<מלכה נחמני: יש להם את העבודה שלהם.

<מלכה נחמני: מתי זה פתוח?

<מלכה נחמני: רק בשעות הבוקר ואחר הצהריים.

אורי מקלב: בינתיים הם שילמו מחיר מלא?

<מלכה נחמני: בוודאי ובוודאי.

<מלכה נחמני: 2,400 שקלים לתינוק עד גיל שנה ושלושה חודשים.

<מלכה נחמני: 1,800 שקלים לפעוט עד גיל 3.

<מלכה נחמני: ואם יש שני ילדים, כמו לאמא הזאת, שיש לה שני ילדים במעון – זה 4,500 שקלים בחישוב פרוע.

אורי מקלב: כמעט זה כל המשכורת.

אורי מקלב: ועל מה?

אורי מקלב: את יכולה לתת לי דוגמאות מה ביקשו ממנה עוד פעם?

<מלכה נחמני: הורה עצמאי – טרטורים.

<מלכה נחמני: אמהות אחרי לידה, במקום לעזור להן, גם כך הן עוברות תקופה קשה של הסתגלות עם עצמן ועם כל המשפחה, הטרטור הזה שבכלל מוותרים להם את הדרגה כשמלכתחילה הן כבר קיבלו דרגה והילד שלהן במעון.

<מלכה נחמני: הילד לא יצא מהמעון.

<מלכה נחמני: יש להן דרגה והיא חזרה מחופשת לידה, אז למה לבטל?

<מלכה נחמני: תמשיכו עם הדרגה והיא תעדכן בינתיים את ההמשך.

<מלכה נחמני: אם צריך להיטיב איתה ולעדכן לגביה בגלל שיש לו עוד ילד, אז אפשר להוריד לה אולי דרגה נוספת, אבל בינתיים להמשיך דרגה.

<מלכה נחמני: זה לא יתכן שזהו, מבוטל, נגמר.

<מלכה נחמני: האמא ילדה, קיבלת עונש, את חוזרת לשלם סכום מלא.

<מלכה נחמני: לא, זה לא הגיוני פה.

אורי מקלב: היא ילדה ולא חזרה?

<מלכה נחמני: בתוך תקופת חופשת הלידה.

<אליהו קמינסקי: וזה המקום היחיד שהם מושכים משאר משרדי הממשלה, מי ילדה.

אורי מקלב: ורק אם היא חוזרת מיד אחרי זה - - -

<איטה עטייא: זה לא נכון.

<מלכה נחמני: למה את אומרת שזה לא נכון?

<מלכה נחמני: אנחנו לא ממציאים כלום.

<מלכה נחמני: אנחנו באות מהשטח וכל אחת יכולה לדבר בשם כולן, למרות שאני לא מכירה כאן אף אחד.

אורי מקלב: אני קיבלתי ללשכה הרבה פניות כאלה.

אורי מקלב: יש סיפור על ילדה שילדה ולתמ"ת נודע מזה, למחלקת המעונות והם ביטלו לה את כל הדרגה והיא משלמת מלא.

<דוד זוהר: אלא אם כן היא מגישה כל מיני מסמכים.

אורי מקלב: מה זה אלא אם כן?

אורי מקלב: אם תוך כדי חופשת הלידה?

<מלכה נחמני: היא לא מספיקה אפילו.

<גולדי קינג: היא צריכה להציג אישור מעסיק שהיא חוזרת לעבודה, שהוא מאשר שהיא חוזרת לעבודה.

<גולדי קינג: אם היא חזרה באמצע חודש ויש לה ילד במעון שהתחיל בספטמבר, אנחנו לא מדברים על התינוק שהיא רוצה להכניס, לקחו לה את הדרגה של החודש הזה.

<גולדי קינג: עונש.

<גולדי קינג: על זה שילדת את משלמת מחיר מלא, עד שתעדכני, עד שתקבלי תלוש משכורת.

<גולדי קינג: זה ייקח זמן.

אורי מקלב: אנחנו מדברים על משהו אחר.

אורי מקלב: בואו נעשה סדר בדברים.

<גולדי קינג: לא, זה אותו דבר.

אורי מקלב: פתחנו את הנושא של חופשת לידה.

אורי מקלב: אני באמת חושב שזה נושא מעיק ויש בו משהו לא מהאנושיות, משהו לא מתחשב ומשהו מאד דרקוני.

אורי מקלב: כאילו שזו איזו שהיא מלחמה עם הנשים.

אורי מקלב: אני לא מדבר על זה שהקשיים האלה נעשים כדי שהנשים לא תממשנה את הזכויות שלהן.

אורי מקלב: אנחנו לא יוצאים מנקודת ההנחה הזאת.

אורי מקלב: חלק גדול מהאנשים שפונים מרגישים שהקשיים האלה נעשים, כל הבירוקרטיה, כדי להקשות, כדי שאנשים יתייאשו.

אורי מקלב: אנחנו לא נצא מנקודת ההנחה הזאת, אבל אנחנו כן נבדוק את הנושא הזה של חופשות הלידה.

אורי מקלב: אני רוצה שנבין את הנושא ביחד.

אורי מקלב: אישה שיולדת, ואני מבין שהיום אתם מסונכרנים בעניין הזה, כדי להמשיך לקבל את הדרגה הקיימת שהייתה עד היום, לא בשביל הילד שהיא ילדה אלא בשביל הילד הקודם שנמצא במעון, היא צריכה אישור מהמעסיק שהיא חוזרת?

<איטה עטייא: שהיא חזרה לעבודה ותלוש מלא.

<מלכה נחמני: ומתי היא תקבל את התלוש?

<איטה עטייא: ברגע שהיא מביאה את התלוש היא מקבלת רטרואקטיבית.

<מלכה נחמני: לא, לא, שלושה תלושים.

<איטה עטייא: אז איך אנחנו נדע שהיא חזרה?

<איטה עטייא: אולי היא לא חזרה.

<אליהו קמינסקי: אז חודש אחד מספיק.

<אליהו קמינסקי: למה צריך שלושה?

<מלכה נחמני: שלושה תלושים רצופים.

<איטה עטייא: צריך שיהיו אחורה שלושה תלושים.

<איטה עטייא: כל פעם אחד והיא מקבלת דרגה.

<אליהו קמינסקי: גם קדימה שלושה תלושים.

אורי מקלב: אומרת גברת עטייא שבחודש הראשון היא מקבלת דרגה זמנית על תלוש אחד.

<איטה עטייא: נכון, ואז היא צריכה להגיש שלושה תלושים ....

<מלכה נחמני: רק אחרי שהיא חוזרת.

<איטה עטייא: ברור.

<מלכה נחמני: ולמה כל זמן חופשת הלידה היא צריכה לקבל עונש?

<איטה עטייא: אם היא לא חזרה, אם היא לא עובדת.

<מלכה נחמני: אז תנו לה להמשיך.

אורי מקלב: הבנתי את הדברים.

אורי מקלב: אנחנו נפרוש דבר דבר ונבין את זה.

אורי מקלב: אני באמת חושב שיש כאן חשיבה שעדיין לא מובנת לי.

אורי מקלב: אנחנו מבקשים אישור, זאת אומרת חודש שלם עד שהיא תקבל את תלוש המשכורת, ויש מקומות שזה לא מונפק מיד בתלוש ולפעמים היא חוזרת באמצע החודש ואז ההנפקה היא יותר קשה ואז היא לא מקבלת על כל החודש הזה.

אורי מקלב: כך שאם היא חזרה ב-8 לחודש, אני לא יודע אם מבחינה חוקית היא יכולה לחזור קודם, אין לה אפשרות חוקית, הרי מותר לה לחזור רק אחרי התאריך הזה, אז היא לא יכולה לקבל על החודש הזה את הדרגה שלה?

אורי מקלב: מה עוד מבקשים?

<אליהו קמינסקי: צריך שלושה חודשים.

אורי מקלב: את זה אמרנו.

<אליהו קמינסקי: לא, רק עוד דבר אחד, היא כל הזמן חוזרת על דרגה זמנית, שזה כאילו נועד לענות על הבעיה הזאת.

<אליהו קמינסקי: המחוקק בא ואמר תהיה דרגה זמנית בינתיים, כדי שתוכלו לקבל.

<אליהו קמינסקי: הם עשו פה קטץ' מרוקן את הדרגה הזמנית מתוכנה וזה אחד הטריקים המופלאים, שברגע שכל המסמכים לא הוגשו עד סוף החודש הנוכחי, לצורך העניין, כרגע אנחנו בחודש השביעי, אבל בחודש שישי – אם המסמכים לא הוגשו עד ה-30 לחודש השישי, כבר לא יוכלו לקבל דרגה זמנית על החודש הזה.

<אליהו קמינסקי: זאת אומרת השלמתי על החודש השישי את כל המסמכים ב-2 ביולי, אני לא יכול לקבל דרגה זמנית.

אורי מקלב: בנושא החשיבה החדשה הזאת אני אפנה לשר ולמנכ"ל.

אורי מקלב: אני חושב שנקודת ההנחה של המשרד צריכה להיות שאישה שעבדה – חוזרת לעבודה.

אורי מקלב: מי שלא חוזרת לעבודה, אני חושב שזה אחוזים מאד מאד נמוכים ואז באמת צריך להחליט.

אורי מקלב: אם אתם לא רוצים לתת דרגות לאלה שלא חוזרות לעבודה – מה קורה גם לאלה שלא חזרו בתקופה שהן היו בתקופת לידה.

<גולדי קינג: אבל אחרי חודש שהיא ילדה, היא צריכה לשלם מחיר מלא?

<גולדי קינג: חודש אחרי לידה, היא עדיין בחופשת לידה.

<מלכה נחמני: אם היא לא חזרה, לוקחים לה את הדרגה של חופשת הלידה.

אורי מקלב: כן, ברור.

<מלכה נחמני: למה זה ברור?

<מלכה נחמני: למה בזמן שהיא בחופשת לידה היא צריכה לשלם מחיר מלא?

<גולדי קינג: למה אני בתור מעסיק, בגלל התמ"ת, חייבת לשמור לעובדת שלי את המקום ואת הזכויות עד שנה אחרי לידה, אבל בתור אישה שילדתי, במשרד הכלכלה אין לי שום זכויות?

<דוד זוהר: על זה יש הצעת חוק, אבל יש נקודה חוץ מעניין התלושים.

<דוד זוהר: דורשים מאישה שחזרה באמצע החודש, אומרים לה את יכולה לקבל דרגה על החודש הזה של חזרה מחופשת לידה, למרות שחצי חודש לא עבדת, אבל תעבדי כמות שעות של חודש.

<דוד זוהר: זו תשובה רשמית שיש לי אותה במייל.

אורי מקלב: זה כבר התעמרות.

<מלכה נחמני: אבל אתם מדברים על זה שהיא חזרה.

<מלכה נחמני: מה עם זמן החופשה?

<מלכה נחמני: הזמן שהיא בחופש?

<מלכה נחמני: שבועיים אחרי שהיא עם תינוק.

אורי מקלב: רבותי, רבותי, אני סיימתי את הפרק הזה של חופשת הלידה.

אורי מקלב: אנחנו נכין מסמך בעזרתכם ונעלה את כל הנקודות.

אורי מקלב: יש כאן דברים ממש לא הגיוניים, לא אנושיים, אני חושב, לא חברתיים ולא מעודדים.

אורי מקלב: זה סותר את כל הקונספציה לגבי נשים עובדות, לגבי ההסתכלות שלנו.

אורי מקלב: יש כאן פגיעה בנשים, בהתנהלות מולם ואיך אנחנו מסתכלים עליהן ועל האמון שיש לנו.

אורי מקלב: אנחנו צריכים לחשוב איך המשרד מתמודד עם נשים שלא חוזרות לעבודה אחרי חופשת לידה.

אורי מקלב: צריך לחשוב עקרונית בעניין הזה – מה דינה על התקופה של חופשת הלידה.

אורי מקלב: האם מחשיבים את חופשת הלידה בהנחה למעונות כחלק מזה שהיא עבדה עוד קודם, וזה נחשב וכך בעיני זה צריך להיות.

אורי מקלב: צריך לבדוק את אותם מקרים שזה לא כך ומכאן ואילך להחליט.

<מרים רוזנשטיין: ורק אחרי זה לעשות את הדרגה הזמנית.

אורי מקלב: אנחנו ננסח מסמך בעניין.

אורי מקלב: בבקשה, גולדי, סיימנו עם עניין חופשת הלידה.

<גולדי קינג: יש לי הרבה מה לומר גם לא לגבי חופשת הלידה.

<גולדי קינג: שמי גולדי, אני נציגה של "בית יעקב", מנהל מרים ת"ת מרים.

<גולדי קינג: לגבי ממשל זמין.

<גולדי קינג: יש אנשים שמפרשים את זה שהוא זמין באינטרנט ונגיש לאנשים, ויש אנשים שיכולים לשלוט על אנשים ואולי לעשות להם רע.

<גולדי קינג: כל אחד בסקלה שהוא נמצא.

אורי מקלב: שילוט זמינה.

<גולדי קינג: בדיוק.

<גולדי קינג: לגבי טלאול: ההרגשה של ההורים במעון היא גורפת ואנשים שאני פוגשת.

אורי מקלב: את מי את מייצגת?

<גולדי קינג: אני מייצגת המון מנהלות, המון הורים.

<גולדי קינג: אני מנהלת לכל ההורים אצלי את נושא הדרגות, כי ההורים מאבדים את הידיים ואת הרגליים.

<גולדי קינג: אני גם יצרתי קצת קשרים בתוך טלאאול עם אנשים ואז עוזרים לי.

<גולדי קינג: יש לי פרוטקציות כאילו בדרגות.

אורי מקלב: אם תחשפי, אולי יפטרו אותם, אז אל תחשפי.

<גולדי קינג: אני לא חושפת מי הם, וודאי שלא.

<גולדי קינג: אבל ההרגשה הכללית של ההורים - - -

<איטה עטייא: במוקד עצמו?

<גולדי קינג: במוקד טלאול, כן.

<איטה עטייא: יש לך קשרים?

<גולדי קינג: אני נסעתי לטבריה, דיברתי איתם.

<איטה עטייא: אנחנו דווקא מחפשים מישהו שיש לו קשרים בטלאול.

<איטה עטייא: דרך אגב, לא רק אנחנו מחפשים.

<איטה עטייא: יש עוד אנשים אחרים שמחפשים, כי נתנו כל מיני דרגות שלא כדין.

<גולדי קינג: לא, כל הדרגות כדין.

<איטה עטייא: גם רשויות המדינה מחפשות.

<גולדי קינג: בסדר.

<גולדי קינג: ההרגשה הכוללת של ההורים – אתה שקרן, עכשיו תוכיח שלא.

<גולדי קינג: זה מה שנותנים להרגיש.

<גולדי קינג: בהתנהלות של טלאטול יש לפעמים חוסר רגישות וחוסר קבלה של אנשים.

<גולדי קינג: אימהות פרודות בתהליך של פרידה, הביאו אישור שהן כבר פרודות, עוד אין להן הסכם מזונות חתום – הן לא יכולות לקבל דרגה.

<גולדי קינג: זאת אומרת אם את צריכה להתפרנס מה-5,000 שקלים שיש לך, הבעל שלך עוד לא משלם לך מזונות, עוד אין לך כסף, אם יש לך שני ילדים – תשלמי 4,000 שקלים למעון, כי עוד אין לך הסכם מזונות חתום.

<גולדי קינג: לפעמים, כמו שיש במקרה של אמא שנמצאת אצלי השנה, הסכם המזונות שלה הוא רק על החודש העשירי.

<גולדי קינג: על החודש התשיעי היא לא קיבלה דרגה, כי היא הייתה רק פרודה ועדיין לא הייתה תחת סטאטוס של גרושה.

אורי מקלב: אז מה את מציעה למשל בעניין הזה?

<גולדי קינג: אני מציעה שאם היא מביאה חתימה של עורך דין שהיא פרודה והיא בתהליך, שיקבלו את זה.

<גולדי קינג: נכון שהיא עדיין לא קיבלה את הסמל של הגרושה, אבל היא אישה פרודה שנה.

אורי מקלב: הסכם המזונות הוא רטרואקטיבית?

<גולדי קינג: לא, הסכם המזונות הוא רק מחודש ההסכם.

<איטה עטייא: על פי הכללים של משרד התמ"ת, פעם זה היה שאם אישה נמצאת בהליכה, היא הייתה צריכה להיות שנתיים.

<איטה עטייא: השנה הורדנו את זה לשנה שהיא צריכה להיות בהליכים.

<איטה עטייא: שלא יקרה מצב, כי יש כל מיני כאלה שעוזבים את הבית לרבע שעה וחוזרים, ואומרים לנו אנחנו חד הוריות.

<איטה עטייא: אז הגדירו את זה כשנה.

<איטה עטייא: הורדנו את זה משנתיים לשנה, בגלל שהבנו שיש כל מיני מצבים שהם לא תמיד בשליטתנו.

<איטה עטייא: ולגבי השנה הזאת, שהיא נמצאת בהליכים, היא צריכה להביא תצהיר שהיא שנה בהליכים.

<איטה עטייא: ואם יש לה צו מזונות, אנחנו מתייחסים לצו הזה כמו פסק דין לכל דבר ועניין.

אורי מקלב: אם היא מביאה תצהיר בלי הסכם מזונות, זה גם טוב?

<איטה עטייא: אז איך אדע אם היא מקבלת כסף או לא?

<גולדי קינג: היא עדיין לא מקבלת.

<גולדי קינג: הם עוד רבים.

<איטה עטייא: אם היא לא מקבלת מזונות וכתוב שהיא לא מקבלת מזונות, מבחינתנו זה - - -

<קריאה: אם הבעל לא פייר, אז התמ"ת יהיה פרייר?

<קריאה: שתאכל אותה פעמיים.

אורי מקלב: גולדי אומרת, ואולי זה חוסר ידע, שאם יש תצהיר זה הפוך, זה עוד יותר.

אורי מקלב: היא גם לא מקבלת מזונות, אז הפירוש הוא שההכנסות שלה יותר נמוכות.

<איטה עטייא: יפה.

<איטה עטייא: אז היא נחשבת לגבינו כחד הורית לכל דבר ועניין.

<גולדי קינג: היא לא מקבלת.

<גולדי קינג: היא מקבלת רק מחודש 10.

אורי מקלב: אז זו ההנחיה שצריך להנחות.

<איטה עטייא: אני אומרת לך מה ההנחיה.

<גולדי קינג: בפועל זה לא קרה.

אורי מקלב: אם הבנתי נכון, אם יש תצהיר זה מספיק.

אורי מקלב: זה או תצהיר או הסכם מזונות.

<איטה עטייא: או גם וגם.

<איטה עטייא: היא יכולה להגיד אוקיי, היא עוד לא גרושה, היא רק בהליכים ובכל זאת פסקו לה מזונות.

<איטה עטייא: גם מצבים כאלה יש, אז עם זה אין בעיה.

<גולדי קינג: אחד ההורים אצלי נפגע בתאונת עבודה במקום העבודה שלו.

<גולדי קינג: הוא היה בתביעה מול הביטוח הלאומי כדי לקבל את מה שמקבלים מביטוח לאומי בתאונת עבודה.

<גולדי קינג: הביטוח הלאומי לא רצה לתת לו, כי גם בביטוח הלאומי המשילות שם חזקה ולא הממשל הזמין.

<גולדי קינג: הוא הביא תצהיר מעורך הדין, את התביעה שלו מול ביטוח לאומי, טלאול לא הסכימו להתחשב בזה.

<גולדי קינג: הוא מבחינתם לא עובד, לא מובטל, הוא כאילו בסטאטוס של לא כלום.

<גולדי קינג: הוא לא היה זכאי לדרגה.

<גולדי קינג: במשך חצי שנה הם שילמו מחיר מלא.

<גולדי קינג: מינואר הייתה לו הכרה בביטוח הלאומי, הוא קיבל דרגה רק בינואר.

<גולדי קינג: זאת עובדה של מעשה שהיה.

אורי מקלב: איזה אישור שהוא היה צריך לקבל מהביטוח הלאומי?

<גולדי קינג: צריך אישור מהביטוח הלאומי על גובה הקצבה שמקבלים?

<איטה עטייא: אז למה הוא לא קיבל?

<גולדי קינג: כי הביטוח הלאומי לא רצה לתת לו.

אורי מקלב: הוא נפגע עבודה, הוא לא יכול לעבוד, הביטוח הלאומי טרם הכיר בו כנכה.

אורי מקלב: הוא הגיש תביעה ובתקופת הביניים הזו הוא גם לא עובד וגם - - -

<גולדי קינג: הוא הביא אישור מרואה חשבון.

<גולדי קינג: שלחנו את כל התביעה.

<גולדי קינג: אני שלחתי אותה.

אורי מקלב: צריך לבדוק מקרים חריגים.

<גולדי קינג: זה לא חריגים, זה קורה לעוד אנשים.

<גולדי קינג: זה קורה בעוד ארגונים וכל אחד מזדהה עם מה שאומרים פה.

אורי מקלב: צריך לבדוק מה קורה במקרים כאלה.

אורי מקלב: יש גם את הייעוץ המשפטי של המשרד.

<גולדי קינג: מאחר שבטלאול כל פעם אתה נופל על פקיד אחר ואתה לא יודע עם מי אתה מדבר, ושוב, אני מארגנת ומסדרת להורים אצלי את הדרגות כי הם מאבדים ידיים ורגליים.

<גולדי קינג: יום אחד נכנסתי לרכב, אני מאד ניידת, הגעתי לטבריה, המוקד של טלאול זה בבניין ליד הטיילת.

<גולדי קינג: הגעתי לשם, דיברתי עם עובדים.

<גולדי קינג: שמעתי שם המון המון נקודות שאותי כאזרחית זה זעזע.

<גולדי קינג: הם אמרו לי, כמה עובדות שישבו והיו בהפסקת סיגריה בחוץ: אלכס הוא נגד ההורים.

<גולדי קינג: כמה שיותר רע להורים, יותר טוב.

<גולדי קינג: כך אמרו העובדות.

<איטה עטייא: לא, באמת, זה בן אדם שלא נמצא פה.

<איטה עטייא: איך אתם יכולים להגיד כזה דבר?

<גולדי קינג: בהסכם החדש של טלאול מול משרד הכלכלה יש סעיף שאם יש טעות, נגיד אני הורה, קיבלתי דרגה 3 ובפועל היה מגיע לי דרגה 4, טעו, טלאול משלמים.

<גולדי קינג: בגלל שיש את ההסכם הזה עם טלאול, אם יש ספק אם מגיעה לי דרגה 4 או 3, יתנו לי 4 או שיתנו לי 5.

<גולדי קינג: עכשיו, אם אני בתור הורה יילך לעמוד על הזכויות שלי ולהילחם ולערער, אז בסדר.

<גולדי קינג: יפתחו את זה.

<גולדי קינג: אבל אם לא, אמרו לי את זה בנות שעובדות שם – יש לנו הנחיה לתת בכוונה דרגות יותר גבוהות לאנשים.

<גולדי קינג: זה שיטת מצליח.

<גולדי קינג: אנחנו חוסכים גם כסף למערכת.

אורי מקלב: נורא ואיום.

<גולדי קינג: כן, זה הסכם שיש לטלאול.

<גולדי קינג: עוד דבר, הוא העלה את הנקודה שהמוקדנים לא אומרים לו את כל המסמכים שהוא צריך להביא.

<גולדי קינג: אני אגיד לכם למה.

<גולדי קינג: אמנם עכשיו זה נהיה קצת יותר טוב, אבל עדיין זה גרוע.

<גולדי קינג: כל מוקדנית צריכה לעשות 8 טלפונים בשעה.

<גולדי קינג: יש מחשב ואלכס מסתובב שם ובודק שזה הולך ככה.

<גולדי קינג: היא צריכה לדבר עם 8 אנשים בשעה.

<גולדי קינג: עכשיו, הן רוצות להספיק את ה-8 אנשים, הן קוטעות את השיחה באמצע, אז גם אם כתוב שהוא צריך להמציא את אישור הכולל ואת חותמת הגומי, היא הגיעה לאישור כולל, אבל עבר הזמן ויש עוד שיחה, היא תנתק אותו.

<גולדי קינג: מה איכפת לה, מחר הוא יתקשר שוב, כי לה יש את ה-8 טלפונים.

<גולדי קינג: עכשיו בהסכם החדש זה ירד ל-6.

<גולדי קינג: עדיין, שוב, במקום שתהיה הנחיה גורפת – תנו את כל הרכיבים שצריך, תנו את כל הנקודות שצריך, לפי היעילות – לא.

<גולדי קינג: ההנחיה היא לפי מספר טלפונים.

<גולדי קינג: גם זה שלא אותו אדם מטפל בך, אין קשר בין אחד לשני.

<גולדי קינג: אחד אומר לך את זה, אחד אומר לך את זה.

<גולדי קינג: כשהשר יצא אני העליתי נקודה.

<גולדי קינג: אחד ההורים שלי אברך כולל.

<גולדי קינג: לכולל יש שני שמות, כי יש לו שני תורמים.

<גולדי קינג: אז בבלנק של הכולל היה כתוב דעת תבונות ובחותמת של הכולל היה כתוב חכמי לב.

<גולדי קינג: אז אמרו לה לא, זה לא תואם.

<גולדי קינג: אז היא הלכה והביאה עוד חותמת גומי, שהיה כתוב דעת תבונות.

<גולדי קינג: לא, לכי לצלם את הבניין של הכולל, אנחנו רוצים תמונה של הכולל.

<גולדי קינג: זה מעשה שהיה.

<גולדי קינג: דבר נוסף, הורה שמערער על דרגה.

<גולדי קינג: אני אמא, קיבלתי דרגה 5 ואני יודעת לפי הסימולטור שמגיעה לי דרגה 3.

<גולדי קינג: שלחתי מסמכים לערעור.

<גולדי קינג: דבר ראשון לוקחים לי את הדרגה רטרו.

<גולדי קינג: דבר ראשון אני קופצת לדרגה 12.

<גולדי קינג: עכשיו אני, אם המשכורת שלי היא 6,000 שקלים בחודש ויש לי שני ילדים במעון, אני אעשה חישוב אם שווה לי לערער, עכשיו לעבור עוד כמה חודשים של - - -

אורי מקלב: למה זה קורה?

<גולדי קינג: למה זה?

<גולדי קינג: כי יש אנשים טובי לב שיושבים וחושבים.

<גולדי קינג: דבר ראשון הופכים את הדרגה ל-12.

<גולדי קינג: אחר כך תגישי שוב מסמכים.

<גולדי קינג: דבר ראשון בוא ניקח את זה.

אורי מקלב: זה איום ונורא.

<גולדי קינג: ואחרי שיטרטרו אותי הרבה פעמים אז יישבו ואולי יתנו לי את הדרגה.

<גולדי קינג: הרבה הורים אומרים לי עזבי, אני משלמת עוד 200 שקלים לחודש, אבל לפחות אני משלמת רק 1,000 ולא 2,000 שקלים.

<גולדי קינג: זה בפירוש מדבר אל אנשים.

<גולדי קינג: דיברנו לגבי נשים יולדות.

<גולדי קינג: יש נקודה נוספת, יש נשים מסכנות שהמזל לא היטיב איתן ואין להן עבודה קבועה.

<גולדי קינג: אז חודש אחד היא עובדת כמזכירה בבנק, וחודש שני היא עובדת כמזכירה בסופר וחודש שלישי היא עובדת כמוקדנית.

<גולדי קינג: כל חודש האישה עובדת מסכנה במקום אחר.

<גולדי קינג: ואני רואה אותן, נשים קשות יום, שקורעות את עצמן בעבודה.

<גולדי קינג: בשבע בבוקר הילד אצלי במעון, בארבע הן מגיעות עם הנשמה ביד להוציא אותו.

<גולדי קינג: אם אין להן תלוש משכורת ממקום עבודה אחד שלושה חודשים רצופים, אין להן דרגה.

<גולדי קינג: הדרגה נקבעת רק, ולמה?

<גולדי קינג: האישה המסכנה הזו עבדה.

<גולדי קינג: היא עבדה ספטמבר, אוקטובר, נובמבר, דצמבר, ינואר, היא עבדה כל החודשים האלה.

<גולדי קינג: אז מה אם לא תחת מעסיק אחד?

<גולדי קינג: למה לא לתת לה את הדרגה שהיא זכאית לה כדין?

אורי מקלב: ואז היא צריכה לקבל דרגה יותר גבוהה.

<גולדי קינג: שוב, זה דבר שצריך להעלות אותו לאוזני האנשים מלמעלה, מה שנקרא.

אורי מקלב: יש לזה הסבר?

<איטה עטייא: בוודאי.

<איטה עטייא: אם אתה רוצה תשובה אמיתית ורצינית, אני אבדוק תחילה את הפניות האלה ואני אתן לך תשובה.

אורי מקלב: אבל זו כבר מדיניות.

<איטה עטייא: אנחנו הסברנו לפני רגע גם במצגת, למרות שמזלזלים בה, שברגע שמישהו עובד ביותר ממקום אחד, אנחנו דורשים - - -

<גולדי קינג: לא, פיטרו אותה.

<איטה עטייא: שיתנו לי לדבר אני אדבר.

<איטה עטייא: אני לא מוכנה שיצעקו עלי.

<איטה עטייא: אני עובדת מספיק קשה, אני לא מוכנה שיצעקו עלי.

אורי מקלב: חס וחלילה.

אורי מקלב: היא דיברה על מקרים שהם לא מקרה אחד, אלא הם הוראה גורפת.

<איטה עטייא: אין הוראה גורפת.

אורי מקלב: רק רגע.

אורי מקלב: אישה, אמא שעובדת כל חודש במקום אחר, היא לא מביאה תלושים לחודש הזה משני מקומות.

<איטה עטייא: אז צריך להביא את התלושים.

<איטה עטייא: איך אני אדע?

אורי מקלב: היא מביאה את התלושים, לא מוכנים לקבל אותה.

אורי מקלב: דווקא קשיי היום, שהיא פעם קופאית בסופר - - -

<איטה עטייא: חד משמעי לא.

<איטה עטייא: שיביאו לי את המקרים, אני אטפל בהם אישית.

<איטה עטייא: חד משמעית לא.

אורי מקלב: אין הוראה כזאת.

<איטה עטייא: אין הוראה כזאת.

<איטה עטייא: חד משמעית לא.

<גולדי קינג: בנהלים של משרד הכלכלה בדפים, יש הוראה כזאת שמקום העבודה חייב להיות צריף שלושה חודשים.

אורי מקלב: איפה זה כתוב?

<גולדי קינג: בנהלים.

<גולדי קינג: באתר.

<איטה עטייא: היא צריכה להביא שלושה תלושים עוקבים.

<גולדי קינג: שלושה תלושים ממקום עבודה אחד.

<איטה עטייא: תעבירי לי את המקרה הזה, בסדר?

אורי מקלב: זה ייבדק.

אורי מקלב: הלאה.

<איטה עטייא: הכל ייבדק.

<איטה עטייא: איך נלמד?

<איטה עטייא: אם אני לא יודעת מה הטעות, איך אני אלמד.

<קריאה: שנים זה ככה.

אורי מקלב: ההוראה הבאה תהיה לא לדבר עם אנשים בחוץ.

<איטה עטייא: לא, לא, לא, למה?

<איטה עטייא: ההיפך.

<איטה עטייא: אני בעד שידברו.

<גולדי קינג: דבר נוסף, הורים ששולחים עכשיו טפסים לשנת הלימודים תשע"ו, והיה והורעו תנאי עבודתם – הורידו להם שעות, אין להם את מספר השעות העודף, יש הוראה במוקד לעשות סנכרון, זה לא היה כל השנים, לעשות סנכרון, להעביר את זה גם על ע"ה.

<גולדי קינג: זאת אומרת שאם את נדפקת או הורידו לך את שעות העבודה ואת עובדת פחות, גם בע"ה יחשבו לך את זה עכשיו וייקחו לך את הכסף הזה שוב.

<גולדי קינג: אני חושבת שזה דבר שצריך לפחות ליידע את ההורים וכל אחד יעשה את החשבון שלו אם הוא רוצה לשלוח או לא.

אורי מקלב: טוב.

<ליזה רבקין: מה זה תשע"ו?

<ליזה רבקין: הרי זה מעונות שאין בהם ועדות קבלה.

<גולדי קינג: בדיוק, חכי, עוד לא הגענו לוועדות קבלה.

<איטה עטייא: טוב, זה לא קשור למוקד, תודה לאל.

<גולדי קינג: אבל זה גם ממשל זמין.

<גולדי קינג: חומרים רבים שנשלחים למוקד הולכים לאיבוד, שולחים אותם פעם אחר פעם, הם לא הגיעו, הם כן הגיעו.

<גולדי קינג: יש לי אסמכתאות של ילדים שרשמתי, כי מקבלים אסמכתא באינטרנט, שהגשתי לפקידה את האסמכתה, לא היה את החומר, לא היה את התיק.

<גולדי קינג: דבר נוסף, חרדים שלומדים בשלוחות של אוניברסיטאות מקורות, למשל מכללת נבחר היא שלוחה של אוניברסיטת חיפה.

<גולדי קינג: המכללה החרדית היא שלוחה של בר אילן וכו'.

<גולדי קינג: צריך להביא אישור לימודים, מערכת חתומה בחותמת גומי.

<גולדי קינג: אישור לימודים של השלוחות החרדיות לא מוכר במשרד הכלכלה.

<גולדי קינג: ההורים היו צריכים לטלטל את עצמם, לנסוע לאוניברסיטת חיפה ולבקש אישור.

<גולדי קינג: אוניברסיטת חיפה לא תמיד מוכנה להוציא את האישור, כי היא אומרת אתם לא לומדים אצלי, אתם לומדים בשלוחה, השלוחה צריכה לתת את האישור.

<גולדי קינג: הורים עברו טרטור מטורף בשביל להביא את האישור הזה.

<גולדי קינג: אני חושבת שכל הזמן מדברים על שילוב חרדים, שרוצים שחרדים ילמדו - - -

אורי מקלב: גם משרד הכלכלה הוא זה שנותן- - -

<גולדי קינג: בדיוק, אז צריך גם לעזור בזה לאנשים.

אורי מקלב: אם יש לך דוגמאות כאלה, אולי אפנה גם לאחרים כדי שיראו, להביא אישור אחד, כדי שיכירו בזה.

אורי מקלב: אני מבין שאם זה לא מוכר, אם לא מכירים אותו, אבל צריך כאן לבחור משהו גלובאלי.

אורי מקלב: לתת הכרה.

אורי מקלב: זה מקרה אחד, כי הרי אין הרבה מוסדות כאלה.

אורי מקלב: במוסדות האלה, יש לעמוד מול המשרד בהבנה שצריכים להביא את האישורים ולסדר את זה.

אורי מקלב: שיכירו.

אורי מקלב: זה בסך הכל תהליך של הכרה במוסד הזה.

<גולדי קינג: אני רוצה לציין משהו אחר כלפי היושבות פה, ושוב, סליחה שישר תקפתי, כי הייתי נורא חמה, אבל האתר מאד ידידותי, מאד זמין.

<מירי מישקובסקי: קומפלימנט.

אורי מקלב: מבחינה טכנולוגית.

<גולדי קינג: מבחינת אנושית, כשאתה מדבר עם אנשים אתה נתקבל שם בבעיות.

<גולדי קינג: מבחינה טכנולוגית האתר באמת זמין וידידותי.

<גולדי קינג: יש את הפן הנוסף, שאמנם אין לנו אין הנציגים שיתנו לנו תשובות ואולי איטה תוכל לענות לנו על זה, אני לא יודעת.

<גולדי קינג: כל הנושא של תאריכי רישום.

<גולדי קינג: ב-15 במאי קיבלנו מייל שהרישום נפתח בהפתעה - - -

<איטה עטייא: זה לא קשור למוקד.

<איטה עטייא: אני לא רוצה שיהיה בלגן.

<איטה עטייא: זה סרט אחר לגמרי.

<איטה עטייא: תודה לאל, זה לא קשור אלי.

<גולדי קינג: ב-15 במאי קיבלנו מייל שב-17 במאי פתאום יודעים שיש שנה חדשה ומה-17 במאי עד ה-4 ביוני יש רישום למעונות.

<גולדי קינג: הפתעה.

<גולדי קינג: תוך יומיים תתארגנו, אנשים.

<גולדי קינג: המסמכים לא היו מוכנים בשביל לתת להורים.

<גולדי קינג: תתארגנו עם פרסום, תתארגנו עם קבצים.

<גולדי קינג: למה במשרד החינוך בינואר יודעים שאפשר לעשות רישום ובמשרד הכלכלה זו הפתעה כל שנה.

<גולדי קינג: יש שנה חדשה, וואו, צריך לפתוח רישום.

<גולדי קינג: לא רק זה שפתחו את הרישום, מה-16 ביוני עד ה-23, אפילו לפני זה, סליחה.

<גולדי קינג: ב-10 ביוני נקראנו לאסיפה דחופה - כל המעונות שהיה צריך להיות להם ועדת קבלה.

<גולדי קינג: תוך הנחתה, בלי דיבור של הוראות, של טפסים ששלחו לנו – לכו עכשיו, תזמנו את כל ההורים שיבואו לחתום לכם על טפסים לוועדת קבלה.

<גולדי קינג: יש מעונות שמלכתחילה אנחנו יודעים שלהורים לא יהיה מקום, כי כל הילדים ממשיכים ויש לנו ילדי רווחה.

<גולדי קינג: למה להשלות 300 הורים שיש להם מקום?

<גולדי קינג: למה שהמנהלות יעבדו?

<גולדי קינג: אני עבדתי כמו מטורפת שבוע, התחננתי להורים שיבואו לחתום על הטפסים האלה לוועדת קבלה, כי צריך להגיע איזה שהוא רואה חשבון.

<גולדי קינג: שוב, אנחנו חוסכים פה הרבה כסף למדינה, משרד הכלכלה לקח משרד רואה חשבון שהוא זה שינהל את ועדת הקבלה למעון.

<גולדי קינג: למה לא כמו שהיה שנה שעברה, המנהלת עם נציגה של פיקוח של משרד התמ"ת, נציגת פיקוח של הארגון לא יכולה לעשות את זה?

<גולדי קינג: לא.

<גולדי קינג: תכינו את כל הטפסים, בלי הלימה עם השטח לבדוק מה קורה, מה מתאים, מה עובד.

<גולדי קינג: היה יחס מאד לא נעים באסיפה הזאת, יחס של הנחתה, של הוראות.

<גולדי קינג: אנחנו אמרנו – תעשו.

<גולדי קינג: מי שלא עושה – יקבל סנקציה כלכלית על הדבר הזה.

<גולדי קינג: זה דבר שלא יכול להיות.

<ליזה רבקין: מה-15 ביוני עד ה-23 ביוני בעצם אספו את הקלסרים לוועדות הקבלה.

<גולדי קינג: ועכשיו ההורים כל יום באים אלי – יש תשובה מוועדת קבלה?

<גולדי קינג: יש תשובה מוועדת קבלה?

<גולדי קינג: ועדיין אין תשובה ולכו תדעו מתי תהיה תשובה וההורים לא יודעים אם התקבלו או לא.

<גולדי קינג: זה אומר שבספטמבר לא יהיו דרגות.

<גולדי קינג: אי אפשר להירשם בכל המעונות כי יש ועדות קבלה.

<איטה עטייא: רגע, גולדי, תני לי להציע לך הצעה יותר נכונה, שעד ספטמבר נטפל באלה שהיו בוועדות קבלה, כולם יקבלו דרגות ואז נטפל רק באלה.

<גולדי קינג: רגע, רגע, כתשובה למצגת שלכם, אני לא הספקתי להכין מצגת.

<גולדי קינג: האמת שתכננתי.

<איטה עטייא: חבל.

<גולדי קינג: ממש לא הספקתי, אבל יש לי את הדברים רשומים.

<גולדי קינג: בחודשים יולי-אוגוסט שלחתי את כל הטפסים של הילדים במעונות שלי מסודרים, פיקס, תיקים סגורים במערכת.

<גולדי קינג: 76 ילדים שלחתי באינטרנט, מתוכם 41 היו דרגה 12, 13 היו מדורגים.

<גולדי קינג: אני שלחתי את הטפסים ביולי ובאוגוסט, איפה ה-20 יום?

<גולדי קינג: איפה ה-12 יום?

<גולדי קינג: חודש 10.

<גולדי קינג: 39 ילדים קיבלו דרגה מתוך 74 שהיו קלוטים.

<מירי מישקובסקי: סמל מעון שלחת?

<מירי מישקובסקי: אני אבדוק את הנתונים.

<גולדי קינג: אני אשלח לך את מה שיש לי.

<מירי מישקובסקי: הנתונים שלי הם נכונים על כל הארץ.

<מירי מישקובסקי: מה שקורה אצלך בארגון, אני אוכל לבדוק אם את רוצה, אם תגידי לי מה סמל המעון.

<מירי מישקובסקי: אני אעשה בדיקה ואוציא לך את הדו"ח אחד לאחד, אבל אני לא ידעתי שאת תבואי לפה, אז אני לא הכנתי בשבילך.

<מירי מישקובסקי: אם היית אומרת לי את זה, הייתי מכינה.

<דוד זוהר: איטה, האם נכון שמי שמערערת מבטלים לה את הדרגה?

<איטה עטייא: נו, מספיק, באמת.

<דוד זוהר: אני שואל.

<דוד זוהר: שאלתי, לא אמרתי.

<איטה עטייא: נו, באמת.

<איטה עטייא: דוד, אני שוב אחזור ואגיד, המוקדניות במוקד, הנציגות שירות מה שקוראים, נציגות השירות במוקד מקבלות שכר רק על הפעולות שהן עושות - - -

<דוד זוהר: לא, אבל אני שואל אם ההנחיה היא - - -

<איטה עטייא: אז אני רוצה להסביר לך.

<איטה עטייא: על פי הכללים, מבקרים את העבודה שלהן.

<איטה עטייא: אין שם שיקול דעת.

<איטה עטייא: ברגע ששלחו את כל המסמכים הנכונים – הדרגה מתקבלת.

<איטה עטייא: אין דבר כזה שמישהו מערער על הדרגה ומבטלים לו.

<דוד זוהר: אבל כולן אומרות שכן.

<איטה עטייא: הן אומרות, אז מה?

<איטה עטייא: הדרגה צריכה להיות צמודה למסמכים שנמצאים בתיק.

<דוד זוהר: אבל אם היא קיבלה דרגה 4 והיא חושבת שמגיעה לה דרגה 3?

<איטה עטייא: היא לא יכולה להיות מנותקת מהמסמכים בתיק.

<איטה עטייא: בגלל זה כרגע גילינו שיש כל מיני דרגות שניתנו שהן מנותקות מהמסמכים וזה נמצא בחקירה של משטרת ישראל.

<איטה עטייא: זה הכל.

<דוד זוהר: את זה אני יודע, אבל אני לא מדבר על זה.

<איטה עטייא: ואנחנו ניתן למשטרה להיכנס לכל התיקים שצריך.

<דוד זוהר: עם זה אין לי בעיה.

<דוד זוהר: אני מדבר על משהו אחר.

<איטה עטייא: שייבדקו.

<איטה עטייא: מה שאני אומרת, שיכול להיות שנעשו דברים שהם לא בסדר.

<דוד זוהר: אבל אני שואל לגבי מישהי שיזמה שיחה לקבל דרגה יותר נמוכה.

<איטה עטייא: אז אני אומרת, יכול להיות שנעשו גם בדברים האלה דברים שהם לא בסדר.

<דוד זוהר: היא עוד לא עשתה.

<דוד זוהר: אבל היא כבר קיבלה דרגה דפוקה.

<איטה עטייא: אז אני אומרת לך, יכול להיות.

<איטה עטייא: אתה לא מבין מה אני אומרת?

<דוד זוהר: יש לי בעיה.

<איטה עטייא: הבנתי.

<איטה עטייא: אני אומרת שיכול להיות שגם בתור נציגות השירות נעשו דברים לפה או לפה, שהם לא בסדר ואנחנו בודקים את זה.

<איטה עטייא: בודקים את זה לעומק, תאמין לי וכל דבר כזה שיהיה לכאן או לכאן שהוא לא נעשה על פי המסמכים – ייבדק.

<איטה עטייא: ייבדק לעומק.

<איטה עטייא: אני לא מתכוונת לעבור על הדבר הזה לסדר היום בשום צורה.

<דוד זוהר: אבל את לא עונה על מה ששאלתי: למה מבטלים למי שמערער?

<איטה עטייא: אני אומרת לך שלא מבטלים למי שמערער, ואני שוב חוזרת ואומרת לך, שנעשו דברים שהם לא כדין, וכל מי שקיבל דרגה שלא כדין בגלל קשרים כאלה ואחרים – זה נמצא בחקירת משטרה וזה ייבדק עד תומו.

<איטה עטייא: בגלל זה אני אומרת שיכול להיות שנעשו דברים לכאן ונעשו דברים לכאן.

<איטה עטייא: הם נבדקים, גם הדברים לכאן וגם הדברים לכאן.

אורי מקלב: נשאלה שאלה לגבי אדם שמערער על הדרגה שלו.

<איטה עטייא: זה לא.

<איטה עטייא: זה לא הגיוני.

<איטה עטייא: אין בזה שום היגיון.

<גולדי קינג: אבל זה קורה.

<איטה עטייא: תתני לי דוגמא.

<איטה עטייא: זה לא הגיוני.

אורי מקלב: אם יש לך, תשלחי לנו.

<דוד זוהר: כל מה שהיא מבקשת, תשלחי לה למייל תעודת זהות וכו' ותקבלי תשובה.

אורי מקלב: קודם כל חשוב לנו לשמוע על המדיניות.

<איטה עטייא: אני רוצה להיכנס לתיק ולבדוק.

<גולדי קינג: אני יכולה להיכנס למייל שלי, יש לי דו"ח כל חודש.

<איטה עטייא: גולדי, אין אף אחד במדינת ישראל שיגיד שלא עניתי לו במייל.

אורי מקלב: רבותי, אנחנו צריכים להתכנס.

אורי מקלב: בעניין הזה חשוב לנו לדעת מה המדיניות.

אורי מקלב: אם אנחנו שומעים שהמדיניות היא לא כזו - - -

<איטה עטייא: בשום פנים ואופן.

אורי מקלב: זה מה שהכי חשוב לנו, שאין דבר כזה.

אורי מקלב: שאין נוהל כזה.

<איטה עטייא: את יכולה לפנות ישירות אלי, את לא צריכה להטריד את כבוד השר.

אורי מקלב: גברת קניג ואחרים, אין נוהל כזה שמי שמערער מיד קופץ לדרגה הכי גבוהה.

אורי מקלב: זה באמת דבר שהוא איננו הגיוני ולא ישר לעשות.

אורי מקלב: אבל אם את אומרת שיש מקרים שזה קרה, עכשיו ילמדו.

אורי מקלב: זה מרגיע אותי בחלק הזה ואנחנו נעקוב אחרי זה ונבקש הסבר למה זה קרה, כדי שזה ילמד אותנו גם לגבי מקרים אחרים.

אורי מקלב: רצית להוסיף עוד משהו, גברת קניג?

אורי מקלב: תודה רבה לך.

אורי מקלב: את השכלת אותנו.

אורי מקלב: בבקשה.

<ליזה רבקין: שמי ליזה רבקין, אני מנהלת רשת הגיל הרך בנעמ"ת.

<ליזה רבקין: אני לא אוסיף לכל מה שנאמר, אני רק אוסיף דבר אחד, שאני שואלת האם המוקד נערך לעובדה שלאור כך שאנחנו נמצאים היום בסוף יוני, ולא משנה מה הסיבות, זה לא החלטה של כל היושבים כאן, אבל התקבלו החלטות באיחור לעניין מועד הרישום.

<ליזה רבקין: ועדות הכלכלה טרם החליטו.

<ליזה רבקין: בכל שנה מספר ועדות הקבלה עולה אצלי בארגון ואני יודעת שכרגע יש לי מעט מאד תאריכים באמצע יולי לוועדת קבלה ואני מחכה לקבל עוד.

<ליזה רבקין: אז מבחינה טכנית אין מצב.

<ליזה רבקין: בדרך כלל יש הורים שבמעונות שאין ועדות קבלה כבר יכולים להגיש את המסמכים, כי אתמול בסביבות אחר הצהריים קיבלנו הודעה שהאתר נפתח לרישום.

<ליזה רבקין: אתמול אלכס הודיע לנו, אבל כל המעונות שיש בהם ועדות קבלה, זה ברור וזה צריך להיות ברור, שזה הורים שיתחילו עם דרגה מלאה, ללא דרגה גם אם הם זכאים.

<ליזה רבקין: נשאלת השאלה אם המוקד נערך לסוגיה הזאת.

<איטה עטייא: את שואלת אותי?

<ליזה רבקין: כן, בוודאי.

<איטה עטייא: אז אני אענה לך.

<איטה עטייא: קודם כל קיבלת את ההודעה על פתיחת השנה לפני חודש ולא אתמול.

<ליזה רבקין: לא פתיחת השנה, פתיחת האתר לרישום.

<איטה עטייא: לא, לפני חודש קיבלת.

<איטה עטייא: אתמול קיבלת הודעה על מספר הדרגות שטרם שלחתם.

<איטה עטייא: ולגבי השאלה שלך, כן, נערכנו ואנחנו נפתח בשתי משמרות, אם לא תהיה ברירה.

<איטה עטייא: נערכנו.

<איטה עטייא: זה יהיה כנראה אוגוסט וספטמבר, בשתי משמרות.

אורי מקלב: אנחנו צפויים לכך שחלק גדול מהאנשים שנרשמו יקבלו תשובות שליליות.

אורי מקלב: יש רישום גדול לוועדת הקבלה.

אורי מקלב: אני מבין שהרישום ברוב המעונות הוא רישום יתר.

<איטה עטייא: הקטע של ועדות הקבלה זה שעוד לא יודעים מי התקבל ומי לא.

<איטה עטייא: כרגע זה נמצא ב-20% בערך מהמעונות.

<איטה עטייא: ברגע שיהיו ועדות קבלה אנחנו נתגבר את המוקד הנפתח בשתי משמרות על מנת לקלוט את זה.

אורי מקלב: אני אומר מבחינה נוספת, שאנשים שלא התקבלו צריכים לדעת על זה כמה שיותר מוקדם, כדי למצוא - - -

<איטה עטייא: בסדר, אבל זה לא קשור למוקד, תודה לאל.

אורי מקלב: אבל אני אומר שבסופו של דבר אנחנו צריכים לדעת.

אורי מקלב: אנחנו מחויבים לאנשים האלה.

אורי מקלב: הם צריכים לחפש מקומות אחרים, בגלל שאדם חושב שזה המקום שלו, הוא לא יודע.

<איטה עטייא: זה נכון.

אורי מקלב: אז הרישום צריך להיות כמה שיותר מוקדם וממילא גם ועדות הקבלה.

<איטה עטייא: זה ועדות קבלה, כבר סיפור אחר.

אורי מקלב: הגענו לשלב הסיכום.

אורי מקלב: אתם רוצים להוסיף משהו?

<צופית חי: אני רק חושבת שצריך לעשות כאן הפרדה בין כמה סוגים של בעיות, בין בעיות של מדיניות לבין בעיות של תהליכים לבין בעיות טכניות.

<צופית חי: היה פה ערב רב של דברים.

<צופית חי: אני באמת לא חושבת שלמי שעוסק במלאכה יש איזה שהוא אינטרס, בטח לא למוקדנים שיושבים בחברת טלאול, ואולי הם עצמם בעצמם נזקקים לשירותי המעונות, אני מניחה.

<צופית חי: יש פה המון בעיות בדרג של מדיניות, צריך לפתור אותן בדרג אחר מאשר בעיות טכניות.

<צופית חי: צריך לעשות את ההפרדה.

<צופית חי: יש פה באמת ערב רב של נושאים, צריך לבחון אותם כל אחד בנפרד.

אורי מקלב: עוד מישהו רוצה להוסיף משהו?

<שמעון ברונר: אני רק רציתי להעיר הערה אחת.

<שמעון ברונר: חס וחלילה, אנחנו לא מזלזלים בכל מה שנאמר פה וכל דבר באמת צריך להיבדק.

<שמעון ברונר: אני הערתי גם את תשומת ליבו של אחד העוזרים שלך, שלא הבנתי את הקשר בין נושא הישיבה עם ממשל זמין וייעול התהליכים, לבין מה שהועלה פה.

אורי מקלב: אז עכשיו אתה מבין כבר?

אורי מקלב: את זה לא הבנת בהתחלה אולי, לפני שבאמת, אבל אחרי שבאת אני שאתה כבר יוצא.

<שמעון ברונר: לא, עדיין הבעיות הן בעיות תפעוליות, בעיות של מדיניות, בעיות של הנחיות כאלה ואחרות ולא בעיות רישומיות.

<קריאה: זה חלק מהזמינות.

אורי מקלב: מה זה ממשל זמין?

<שמעון ברונר: אבל בסד הכל, כמו שאני מכיר את איטה, תאמינו לי, כל מה שיגיע אליה עם תעודת זהות ייבדק, תקבלו תשובה מוסמכת.

<שמעון ברונר: היא גם תעביר כנראה את התשובות ליושב הראש ולצוות.

<שמעון ברונר: אישית אני רוצה להאמין שאכן התשובות שתקבלו יראו תמונה אחרת.

אורי מקלב: שמעון, אבל אם זה לא קשור לממשל זמין, הרי שצופית אחראית גם על מנהלת היחידה לשיפור השירות הממשלתי לציבור – לזה זה כן קשור?

<שמעון ברונר: כן.

<צופית חי: אני אמרתי שיש פה - - -

<ליזה רבקין: אה, אוקיי.

<ליזה רבקין: הבנו.

<ליזה רבקין: אז זה ארגון שמועסק על ידי משרד הכלכלה, אתם מועסקים על ידי משרד הכלכלה.

<ליזה רבקין: אז אתם צריכים איפה נקודות התורפה.

<צופית חי: שנייה, אני לא שייכת למשרד הכלכלה.

<צופית חי: אמרתי שצריך להפריד בין בעיות של מדיניות או מה התקנות ומה החוק מחייב היום.

<צופית חי: צריך להפריד פה בין בעיות של מדיניות ומה החוק אומר היום לגבי חופשות לידה וכדומה.

<צופית חי: זה לא אומר שזה בסדר או לא בסדר, אבל זה מישור אחר לחלוטין מאשר טיפול בתהליך עצמו.

<צופית חי: אין ספק שככל שהמורכבות בקביעת הדרגות גדלה, גם המורכבות בתהליך גדלה ויש הרבה יותר כר נרחב ל - - -

אורי מקלב: אבל קיבלנו גם הרבה תלונות על עצם התהליך.

אורי מקלב: יש כאן דברים של מדיניות.

<ליזה רבקין: בכל זאת, אלה הם אנשי השטח.

<צופית חי: לא אמרנו שאין בעיות.

<ליזה רבקין: לא אלייך.

אורי מקלב: היא התייחסה למה שקשור אליהם.

<ליזה רבקין: אני חייבת לציין שהתהליך, בעצם כל הנושא של המחשוב, הוא בעצם תהליך שהוא בלתי נמנע בעידן שלנו וזה מבורך וזה נכון לעשות אותו, אבל מאחר שזה תהליך שנמשך מזה מספר שנים וכל שנה יש עוד דרישות חדשות, אז באופן טבעי יש עוד חסמים בדרך, שצריך להיות קשובים לאנשי השטח, ופה זה אנשי השטח, כולנו אנשי השטח, שבסופו של דבר כל התהליך היה ליצור ערוץ שההורים יוצרים את הקשר עם המוקד והמנהלת היא לא בעמוד התווך.

<ליזה רבקין: כי בעבר המנהלת הייתה אוספת את המסמכים ועושה, אבל לי יש קצת וותק, אז אני גם בעידן הזה.

<ליזה רבקין: אי אפשר להתעלם מזה שהיום המנהלת עסוקה בזה מעל הראש.

אורי מקלב: רבותי, בתחילת דברי אני רוצה להודות לכם על ההשתתפות.

אורי מקלב: חרגנו אולי מהנושא המקצועי של ממשל זמין, אבל בסופו של דבר לממשל זמין יש כותרת ואנחנו רוצים להגיע למכלול של הדברים.

אורי מקלב: שמענו את הדברים.

אורי מקלב: דנו בנושא הזה גם בגלל שזה עכשיו בענייני דיומא, תקופת הרישום, וזה חשוב וגם בגלל שזה מרוכז בפניות שקשורות למעונות.

אורי מקלב: זה דוגמא לקשר עם הציבור, הוא מורכב מהציבור עם כמה תהליכים.

אורי מקלב: גם השינוי שקרה, שינוי שיטת הרישום והניסיון להפוך אותו לזמין יותר ויעיל יותר וגם לו רק מהבחינה הזאת, שי נכונות במשרד הכלכלה – אני אומר את זה בפירוש – ומודעות לכך והתעסקות רבה בנושא הרישום למעונות.

אורי מקלב: יש משרדים שיש בהם תהליכים שעדיין בכלל לא מגיעים אליהם, זה עדיין מלא אבק, לא מחדשים אותם.

אורי מקלב: על פי רוב, כאשר מוציאים משהו, מנקים אותו, מזיזים משהו, אז יוצאים כל מיני דברים ואז מגלים כל מיני דברים.

אורי מקלב: לכן אנחנו רואים בתופעה הזאת שאנחנו מגנים ויודעים שזו תופעה למען הציבור לשם ייעול הרישום, ריכוזו, מינופו, להפוך אותו לזמין ונגיש וזה נעשה, וראינו שגם מבחינה טכנולוגית – כפי שגם אתם ציינתם, שנעשית כאן עבודה יפה, אני חושב גם חדישה בתחום – אין הרבה שעשו את זה – שמתאימה לעידן שנות ה-2000.

אורי מקלב: הגענו לחלק של המחמאות, אז קיבלתם מחמאות על אכפתיות, על מעורבות אישית וידע.

אורי מקלב: מנגד, אי אפשר להתעלם, שכפי שאנחנו חושבים שהחברה הזאת, שאין לה שום עניין, לכאורה, חוץ מאשר דברים שכן, שנמדדים בכל מיני מדדים שכן מלחיצים אותם וכן גורמים לכל מיני תופעות של סיום שיחה וכדומה, מדדים שהם מדדי תשומות שאולי לא עומדים במדדי איכות של הפעולה.

אורי מקלב: אנשים שהפסידו יום עבודה לא באים לפה בלי סיבה.

אורי מקלב: האמוציות, העייפות, התעוקה שיש להם בעניין הזה, כל אלה מוכיחים שהם לא מדברים רק מהשפה אל החוץ, אלא מתוך היכרות, אכפתיות, קשיים שמתגלים בין האנשים שזה העיסוק שלהם, לבין האזרחים שהגיעו הנה, שהפסידו יום עבודה ובאו להגיד כאן את הדברים.

אורי מקלב: גם אם נצא מנקודת הנחה שיש מקרים שהם חריגים, צריך לצאת גם מנקודת הנחה שעל כל אחד כזה יש הרבה אחרים שלא נמצאים כאן ואני אומר את זה מתוך ניסיון אישי, מתוך ניסיון ציבורי, שהנושא של המעונות הוא על סדר היום.

אורי מקלב: אתם יודעים שלא הייתה כאן ועדה בכנסת בקדנציה ה-18, שלא דנה בנושא המעונות, בין אם זה בבינוי, בין אם בחוק שרצו לשנות ועוד ועוד.

אורי מקלב: נושא המעונות על סדר היום.

אורי מקלב: אני רוצה להגיד לכם שהרבה חברי כנסת התנצלו בפני, אמרו שהיו רוצים להשתתף בדיון, אך התלוננו שקבעתי את הוועדה בדיוק בשעות שלא מתאימות להם בשל מחויבויות קודמות שיש להם, בוועדות אחרות.

אורי מקלב: יש להם מעורבות מתוך ניסיון אישי או היכרות אישית ופניות אישיות שיש להם בעניין.

אורי מקלב: יש פניות רבות.

אורי מקלב: נושא המעונות הוא נושא ש"יושב" על ההורים, רואים את חוסר שביעות הרצון שיש להורים בכל ההתנהלות.

אורי מקלב: אני מבין אותם בעניין הזה.

אורי מקלב: יש הורים שבכלל רחוקים, שקועים בעבודה, מוותרים על הרבה דברים בגלל בירוקרטיה, אבל על הנושא של המעונות הם לא יכולים לוותר.

אורי מקלב: גם בגלל שהם לא יכולים לשלם וגם בגלל שבו מסגרת של מחויבות וזה בעצם העוגן המרכזי של אנשים שיכולים לצאת לעבודה.

אורי מקלב: אנחנו יודעים כמה חשוב לכולנו שלילד תהיה מסגרת טובה – גם של תוכן אבל גם בהתעסקות מול זה.

אורי מקלב: אני רוצה להגיד לכם שאתם לא המשרד היחיד.

אורי מקלב: יש פער גדול מאד בין הקדמה ובין הטכנולוגיה שקדמתם, ואפילו אני אקרא לזה אולי זמינות זמין, אבל אני לא בטוח שהוא יעיל.

אורי מקלב: יש פער בין הזמינות והפתיחות לבין היעילות.

אורי מקלב: ביעילות ובהיות העניין מוצלח, במבחן התוצאה, אני לא יודע.

אורי מקלב: יכול להיות שאצל הרבה זה עובד, אבל אצל הרבה נוספים זה לא עובד.

אורי מקלב: כפי שמישהו אמר פה, כגודל הקידום כך נוצרות הבעיות.

אורי מקלב: אם לא הייתה הקדמה הזאת ולא הייתה אפשרות לדעת מי יוצאת לחופשת לידה ולא היה סנכרון, כל הנושא של חופשות הלידה, אני לא יודע עד כמה היה עולה.

אורי מקלב: כל מערכת הייתה עומדת בפני עצמה.

אורי מקלב: הקדמה גם מביאה לנו עוד מידע שאנחנו צריכים להתמודד איתו ויש לנו קושי להתמודד איתו ולכן הוא יכול להיות מסרבל ובאיזה שהוא מקום להכביד עלינו.

אורי מקלב: אני אומר את זה כדי שלא תחשבו שאני אומר את זה רק לכם.

אורי מקלב: אני אומר את זה גם בדיונים שיש לנו עם משרד התחבורה.

אורי מקלב: השקיעו מיליארדים בנושא תחבורה, בתשתיות, בקווי התחבורה, בסבסוד התחבורה, בזמינות.

אורי מקלב: השקיעו לכאורה בתחבורה ציבורית, מה לא השקיעו?

אורי מקלב: תקציבי ענק.

אורי מקלב: תשאלו אותי עכשיו לגבי אותו אדם שנוסע מקריית יובל בירושלים למע"ר בגבעת שאול, אזור התעשייה, כנפי נשרים, האזור הזה.

אורי מקלב: אני לוקח לדוגמא אדם שעובד, יש לו כבר רכבת קלה, למרות שהשקיעו בה לא ממש עד הבית שלו, הוא צריך להשתמש גם בקווים מזינים – אם פעם לקח לו 35 דקות להגיע מהבית לעבודה, בין 30 ל-35 דקות, היום זה 50-55 דקות.

אורי מקלב: אז תשאלו ותגידו אבל למה?

אורי מקלב: השקענו.

אורי מקלב: מה לא עשינו?

אורי מקלב: מה מבחן התוצאה?

אורי מקלב: זה לא רק זמן.

אורי מקלב: זה זמן, זה אמינות, זה היחס שהוא מקבל, זה אלף ואחד דברים.

אורי מקלב: אם תשאלו את התושבים לגבי מבחן התוצאה, יגידו לכם – נכון שזה כלי תחבורה משופרים יותר, נכון שיש כבישים חדשים וכביש עוקף ככה וכביש עוקף אחר שבנו, בקרת רמזורים וכו', אבל מבחן התוצאה מוכיח שהכל מכביד עליהם.

אורי מקלב: התחבורה הציבורית לא נותנת להם את המענה שהם צריכים.

אורי מקלב: הנושא של המעונות מאד מאד קשה לאנשים, תדעו לכם.

אורי מקלב: לאזרחים יש מרמור בנושא הזה, ובמיוחד אלה שנתקלים בקשיים ואנחנו צריכים לשים אותם למטרה.

אורי מקלב: אנחנו נהיה שותפים לקדם את המטרה הזאת.

אורי מקלב: אני בטוח שכולכם רוצים להשיג את המטרה הזאת.

אורי מקלב: אני בטוח שאתם גם יכולים לעשות את זה.

אורי מקלב: אין לי ספק שהישיבה הזאת, בה ישבנו היום, לימדה והשכילה את כולנו.

אורי מקלב: השכילה אותנו מצד אחד על איזה דברים קיימים והשכילה גם אתכם.

אורי מקלב: כשנשב, אין לי ספק, אם ירצה השם, שנוכל לבשר ולהיות בהליך מתקדם.

<איטה עטייא: רק חצי משפט: אני חייבת לקבל את המקרים בשביל ללמוד, כי אם לא יהיה לי מה ללמוד, אני בחיים לא אדע.

<גולדי קינג: אנחנו נשלח.

אורי מקלב: הם ישלחו, עם העתקים אלי.

אורי מקלב: זה מה שנקרא – מהפרט נלמד לכלל.

<איטה עטייא: כי אם לא אדע על מדובר, בחיים לא אדע לתקן.

אורי מקלב: מהפרט נלמד לכלל.

אורי מקלב: אני מודה לכולכם.

אורי מקלב: תודה רבה.

אורי מקלב: אני מודה במיוחד לאזרחים שבאו היום לדיון ולקחו חופשה בשביל העניין הזה.